AN COIMISIÚN EORPACH Strasbourg, 29.5.2018 COM(2018) 374 final 2018/0199(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le forálacha sonracha le haghaidh sprioc an chomhair chríochaigh Eorpaigh (Interreg) a fhaigheann tacaíocht ó Chiste Forbraíochta Réigiúnaí na hEorpa agus ionstraimí maoinithe sheachtraigh {SEC(2018) 268 final}

{SWD(2018) 282 final}

{SWD(2018) 283 final}



MEABHRÁN MÍNIÚCHÁIN 1.COMHTHÉACS AN TOGRA Ar an 2 Bealtaine 2018, ghlac an Coimisiún togra le haghaidh an chéad chreata airgeadais ilbhliantúil eile don tréimhse 2021-2027. Rinneadh simpliú an chreata a shainaithint mar chuspóir ríthábhachtach sa pháipéar machnaimh maidir le staid airgeadais an Aontais Eorpaigh, sa mheastóireacht ex post ar an gcreat atá ann faoi láthair agus sa chomhairliúchán poiblí faoin gcreat le haghaidh 2021-2027. Tugtar le tuiscint de bharr taithí go bhfuil an iomarca castachta agus ilroinnte ag baint leis na rialacha atá anois ann, rud a fhágann go bhfuil ualach neamhriachtanach ar bhainisteoirí clár agus ar thairbhithe deiridh. Maidir le sprioc an chomhair chríochaigh Eorpaigh (Interreg), molann an Coimisiún iarracht mhór a dhéanamh chun comhar a shimpliú thar theorainneacha an Aontais. Déantar idirdhealú soiléir sa Chonradh ar Fheidhmiú an Aontais Eorpaigh ('CFAE') idir comhar críochach idir na Ballstáit agus comhar eacnamaíoch, airgeadais agus teicniúil le tíortha nach bhfuil in AE. Déantar comhar críochach idir na Ballstáit bunaithe ar chomhtháthú (inmheánach), eacnamaíoch, sóisialta agus críochach (Teideal XVIII de Chuid a Trí maidir le beartais agus gníomhaíochtaí inmheánacha an Aontais). Tagann comhar eacnamaíoch, airgeadais agus teicniúil le tíortha nach bhfuil in AE faoi Chaibidil 2, agus tagann comhar um fhorbairt faoi Chaibidil 3, de Theideal III (comhar le tríú tíortha agus cabhair dhaonnúil) de Chuid a Cúig maidir le gníomhaíocht sheachtrach an Aontais, mar aon le Cuid a Ceathair maidir le comhlachas na dtíortha agus na gcríoch thar lear. Dá bhrí sin, ní féidir, go dlíthiúil, ciste comhair aonair a bhunú laistigh agus lastall de theorainneacha AE. Mar sin féin, d'fhonn iarracht mhór a dhéanamh chun sineirgíocht a uasmhéadú eatarthu, maidir leis na Rialacháin lena rialáiltear ionstraimí maoinithe sheachraigh AE a bheidh ann amach anseo, ·ICR III: An Ionstraim um Chúnamh Réamhaontachais ('ICR III'), ·ICFCI: An Ionstraim maidir leis an gComharsanacht, an Fhorbairt agus an Comhar Idirnáisiúnta ('ICFCI') agus ·Clár na dtíortha agus na gcríoch thar lear: Cinneadh ón gComhairle maidir le comhlachas na dtíortha agus na gcríoch thar lear lena mbunaítear an cistiú i bhfoirm Cláir Clár na dtíortha agus na gcríoch thar lear: tá sé mar aidhm leo rialacha soiléire a bhunú chun cuid dá nacmhainní a aistriú chuig cláir Interreg. Den chuid is mó, cuirfear chun feidhme iad faoi na rialacha a bhunaítear leis an Rialachán maidir le forálacha sonracha le haghaidh sprioc an chomhair chríochaigh Eorpaigh (Interreg) a fhaigheann tacaíocht ó Chiste Forbraíochta Réigiúnaí na hEorpa agus ionstraimí maoinithe sheachtraigh ('an Rialachán maidir le sprioc an chomhair chríochnaigh Eorpaigh (Interreg)'). Cuirfidh údaráis na gclár Interreg sna Ballstáit chun feidhme faoi bhainistíocht chomhroinnte iad. Maidir le ICR III, cinnfear méid na ranníocaíochta le cláir Interreg faoi Airteagal 10 de Rialachán CCE/Interreg, a mbeidh feidhm aige chun an ranníocaíocht a úsáid. I gcás inarb iomchuí, féadfaidh ICR III a bheith ina rannchuidiú le cláir nó bearta um chomhar trasnáisiúnta agus idir-réigiúnach a bhunaítear agus a chuirtear chun feidhme faoi Rialachán CCE/Interreg (Airteagal 5(4) agus (5) den Rialachán maidir le ICR III). Maidir le ICFCI, i gcás ina bhfuil bearta le cur chun feidhme ar bearta foriomlána, trasréigiúnacha nó réigiúnacha iad, féadfaidh an Coimisiún cinneadh a dhéanamh, faoi chláir tháscacha ilbhliantúla ábhartha nó faoi na pleananna gníomhaíochta nó na bearta ábhartha, raon feidhme na ngníomhaíochtaí a leathnú chuig tíortha agus críocha nach gcumhdaítear le Rialachán ICFCI. Bheadh sé mar aidhm leis sin a áirithiú go raibh maoiniú ón Aontas comhsheasmhach éifeachtach nó comhar réigiún nó trasréigiúnach a chothú. Go háirithe, féadfaidh an Coimisiún maoiniú sonrach a chur san áireamh le cuidiú le tíortha comhpháirtíochta agus réigiúin chomhpháirtíochta an comhar leis na réigiúin chomharsanachta is forimeallaí san Aontas agus le tíortha agus críocha thar lear a chumhdaítear leis an gCinneadh maidir le Clár na dtíortha agus na gcríoch thar lear a neartú. Chuige sin, féadfaidh ICFCI a bheith ina rannchuidiú, i gcás inarb iomchuí agus ar bhonn cómhalartachta agus comhréireachta maidir le leibhéal an chistithe ó Chlár na dtíortha agus na gcríoch thar lear agus/ó Rialachán CCE/Interreg, le gníomhaíochtaí arna gcur chun feidhme ag tír chomhpháirtíochta nó réigiún comhpháirtíochta nó aon eintiteas eile faoin Rialachán beartaithe seo, ag tír, críoch nó aon eintiteas eile faoin gCinneadh maidir le Clár na dtíortha agus na gcríoch thar lear nó ag réigiúin is forimeallaí de chuid AE faoi chláir oibríochtúla chomhpháirteacha nó le cláir nó bearta idir-réigiúnacha i ndáil le comhar a bhunaítear agus a chuirtear chun feidhme faoi Rialachán CCE/Interreg (Airteagal 33(2) de Rialachán ICRCI agus Airteagal 87 den Chinneadh maidir le Clár na dtíortha agus na gcríoch thar lear). Chun comhsheasmhacht le beartais eile de chuid AE a áirithiú sa réimse sin, déantar na rialacha maidir le cur chun feidhme Chiste Forbraíochta Réigiúnaí na hEorpa (CFRE) a rialáil a mhéid agus is féidir le Rialachán na bhForálacha Coiteanna ('RFC'). Leagtar forálacha coiteanna le haghaidh na seacht gciste bainistíochta comhroinnte uile ar leibhéal AE amach ann. Go suntasach, is iad sin: ·CC: An Ciste Comhtháthaithe ·CEMI: An Ciste Eorpach Muirí agus Iascaigh ·CFRE: Ciste Forbraíochta Réigiúnaí na hEorpa ·CSE+: Ciste Sóisialta na hEorpa Plus ·CTIL: An Ciste um Thearmann agus Imirce ·IBTV: An Ionstraim um Bainistiú Teorainneacha agus um Víosaí

·CSI: An Ciste Slándála Inmheánaí. Chun an struchtúr reachtach a shimpliú agus a áirithiú go bhfuil na forálacha is infheidhme soiléir, leagtar rialacha coiteanna agus ciste-shonracha amach in RFC. Is amhlaidh atá le haghaidh an Rialacháin lena gcumhdaítear CFRE agus an Ciste Comhtháthaithe do na hidirghabhálacha faoi sprioc ‘na hInfheistíochta le haghaidh post agus fáis’ agus, le haghaidh CFRE, faoi sprioc ‘an chomhair chríochaigh Eorpaigh’ (Interreg). Tá gnéithe speisialta ag cláir faoi sprioc 'an chomhair chríochaigh Eorpaigh' (Interreg) lena bhfuil baint ag roinnt Ballstát agus tíortha nach bhfuil in AE freisin. Dá bhrí sin, leagtar amach sa Rialachán maidir le sprioc an chomhair chríochnaigh Eorpaigh (Interreg) rialacha Interreg-shonracha le haghaidh RFC agus an Rialacháin lena gcumhdaítear CFRE agus an Ciste Comhtháthaithe. Ina theannta sin, leagtar rialacha sonracha amach ann faoi sprioc CCE/Interreg ('cláir Interreg') ina gcomhoibríonn na Ballstáit le tíortha nach bhfuil in AE. Leagtar rialacha soiléire 'aistrithe' amach in ionstraimí maoinithe sheachtraigh AE maidir le gach comhchuid Interreg. Le linn na clárthréimhse 2014-2020, bhí cláir CTT ICR á mbainistiú ag DG REGIO cheana agus bhí na rialacha cur chun feidhme, bunaithe ar Rialachán ICR, ag teacht a bheag nó a mhór le rialacha Interreg le haghaidh cláir chomhair sna Ballstáit. Bhí cláir CTT IEC á mbainistiú ag DG NEAR; sna rialacha cur chun feidhme, bunaithe ar an Rialachán maidir le IEC, leagtar amach roinnt éagsúlachtaí le rialacha Interreg. Ba ar leibhéal na dtionscadal a eagraíodh comhar timpeall na réigiún is forimeallaí den chuid is mó, agus bhí gníomhaíochtaí píolótacha i gceist a raibh baint ag udaráis clár Interreg leo agus bearta maidir le comhar á gcur chun feidhme faoi bhainistíocht indíreach. 2.BUNÚS DLÍ, COIMHDEACHT AGUS COMHRÉIREACHT Tá údar maith le gníomhaíocht AE faoi Airteagal 174 CFAE: '(D)éanfaidh an tAontas a chuid gníomhaíochtaí a fhorbairt agus a shaothrú ar mhaithe lena chomhtháthú eacnamaíoch, sóisialta agus críochach a neartú. Féachfaidh an tAontas go háirithe leis na héagothromaíochtaí idir leibhéil forbartha na réigiún éagsúil agus cúlmhaireacht na réigiún is mídheisiúla a laghdú'. Sainítear aidhmeanna CFRE in Airteagal 176 de CFAE: 'Tá ceaptha do Chiste Forbraíochta Réigiúnaí na hEorpa rannchuidiú leis na príomh-mhíchothromaíochtaí réigiúnacha san Aontas a cheartú, trí rannpháirtiú i bhforbairt agus i gcoigeartú struchtúrach na réigiún a bhfuil a bhforbairt tite ar gcúl agus in athrúchán na réigiún tionsclaíoch atá ag meath'. Ina theannta sin, luaitear in Airteagal 174 CFAE gur cheart aird faoi leith a thabhairt ar limistéir thuaithe, ar limistéir a bhfuil an trasdul tionsclaíoch ag dul dóibh agus ar réigiúin a bhfuil míbhuntáistí móra buana nádúrtha nó déimeagrafacha acu. Orthu sin, tá na réigiúin is faide ó thuaidh a bhfuil dlús fíoríseal daonra iontu agus na réigiúin oileánacha, na réigiún trasteorann agus na réigiúin shléibhteacha. Is é Airteagal 178 CFAE an bunús dlí chun rialacháin cur chun feidhme a ghlacadh le haghaidh CFAE, an ciste beartais comhtháthaithe atá mar thacaíocht le sprioc an chomhair chríochaigh Eorpaigh (Interreg). Maidir le tacaíocht ó ionstraimí maoinithe sheachtraigh AE, is é Airteagal 212(2) CFAE an bunús dlí le haghaidh comhar eacnamaíoch, airgeadais agus teicniúil le tíortha nach bhfuil in AE go ginearálta, lena náirítear iad sin atá incháilithe le haghaidh aontachais: '1. Gan dochar do na forálacha eile de na Conarthaí, agus go háirithe Airteagal 208 go hAirteagal 211, cuirfidh an tAontas bearta i ndáil le comhar eacnamaíoch, airgeadais agus teicniúil i gcrích, lena náirítear cúnamh, cúnamh airgeadais go háirithe, le tríú tíortha seachas tíortha i mbéal forbartha. Beidh na gníomhaíochtaí sin ag teacht le beartas forbartha an Aontais agus cuirfear i gcrích faoi chuimsiú phrionsabail agus chuspóirí a ghníomhaíochta seachtraí iad. Beidh oibríochtaí an Aontais agus oibríochtaí na mBallstát ag teacht le chéile agus treiseoidh siad a chéile. 2. Glacfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, na bearta is gá chun mír 1 a chur chun feidhme.' Is é Airteagal 209(1) CFAE an bunús dlí le haghaidh comhar le tíortha i mbéal forbartha: ‘1. Glacfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, na bearta is gá chun beartas comhair um fhorbairt a chur chun feidhme, bearta a fhéadfaidh a bheith bainteach le cláir ilbhliantúla comhair le tíortha i mbéal forbartha nó le cláir a bhfuil cur chuige téamúil acu.' Ar deireadh, in Airteagal 349 CFAE, déantar foráil maidir le bearta sonracha a ghlacadh chun aird a thabhairt ar staid shóisialta agus eacnamaíoch struchtúrach na réigiún is forimeallaí, staid is measa fós mar gheall ar ghnéithe sonracha áirithe a dhéanann mórdhochar dá bhforbairt. Coimhdeacht agus comhréireacht Sa mheasúnú tionchar sainaithníodh cúiseanna éagsúla chun an luach breise a chuirtear ar ghníomhaíocht náisiúnta a bhuí le gníomhaíocht AE a mhíniú. Orthu sin, tá: ·I roinnt mhaith tíortha, tá ar a laghad 50 % den infheistíocht phoiblí le fáil in CFRE agus sa Chiste Comhtháthaithe – murach sin, ní bheadh sé d’acmhainn ag na Ballstáit sin infheistíochtaí den sórt sin a dhéanamh. ·Is mór na héifeachtaí iarmharta a d’fhéadfaí a bheith ann trasna teorainneacha náisiúnta agus réigiúnacha, mar shampla maidir le hinfheistíochtaí sa nuálaíocht agus in FBManna. Tá ról tábhachtach ag AE chun a áirithiú go mbeidh éifeachtaí iarmharta den sórt sin ann agus i dtaca le tearcinfheistíocht a chosc. Ina theannta sin, is gá infheistíochtaí a cheapadh le go mbeidh an oiread éifeachtaí iarmharta ann agus is féidir. ·I dtromlach na réigiún, lena náirítear na réigiúin atá níos forbartha, tá straitéisí um speisialtóireacht chliste (RIS3) mar a bheadh creat straitéiseach comhsheasmhach ann le haghaidh infheistíochtaí agus is iad is cúis le breisluach ard a bheith ann. Ba é an ceanglas clársceidealaithe straitéisigh agus an réamhchoinníll comhfhreagrach le haghaidh tacaíocht do CFRE ba bhunspreagadh dóibh sin. Go deimhin, is mó an tairbhe a bhaintear as straitéisí den sórt sin de ghnáth sna réigiúin is forbartha (go háirithe sna tíortha Nordacha, san Ostair, sa Ghearmáin, in Benelux agus sa Fhrainc). ·Cuirtear tosaíochtaí AE chun cinn tríthi sin. Orthu sin tá athchóirithe struchtúracha ar mhargaí an tsaothair, iompar, comhshaol, fuinneamh, oideachas agus beartais shóisialta agus cláir, mar aon le nuachóiriú riaracháin. ·Le CFRE soláthraítear torthaí nithiúla i réimsí atá tábhachtach do dhaoine - 'Tá buiséad an Aontais ina chuidiú leis na nithe sin atá tábhachtach d’Eorpaigh a chur ar fáil'. Cuidiú le réigiúin iad féin a chur in oiriúint do dhúshlán an domhandaithe, 420 000 post a chruthú trí thacú le 1.1 milliún FBM idir 2014 agus 2020, dul i ngleic le bochtaineacht uirbeach – is tosaíochtaí iad siúd uile don phobal san Eoraip. Díol suntais é go bhfuil cuid mhaith de na torthaí sin follasach lasmuigh de thíortha an chomhtháthaithe go háirithe. Ina theannta sin, tá na roghanna beartais sa Rialachán atá beartaithe comhréireach, ar chúiseanna áirithe lena náirítear:

·Ní dhéanann an Coimisiún Eorpach na cláir a bhainistiú ar bhonn díreach, ach ina ionad sin cuireann sé chun feidhme iad i gcomhar leis na Ballstáit (faoi bhainistíocht chomhroinnte). ·Na rialacha comhcheangailte (RFC a ghabhann leis in éineacht leis an Rialachán seo), tá siad i bhfad níos simplí agus níos comhdhlúthaithe i gcomparáid leis an tréimhse a chuaigh roimhe. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR Meastóireacht ex post ar Interreg 2007-2013 Faoi dheireadh 2013, fuair beagnach 7 000 tionscadal cistiú ó chláir Interreg i réimsí beartais i gcroílár na straitéise Eoraip 2020. Orthu sin, bhí cruthú agus leathnú braislí eacnamaíocha, bunú lárionad barr feabhais, lárionad ardoideachais agus oiliúna, líonraí comhair idir lárionaid taighde agus seirbhísí comhairleacha trasteorann le haghaidh gnólachtaí agus - gnólachtaí nuathionscanta. Suas agus anuas le 1 300 tionscadal comhshaoil a bhí ann agus is éard a bhí i gceist leo acmhainní nádúrtha a bhainistiú go comhpháirteach, lena náirítear imchuacha farraige agus abhantracha; gníomhaíocht chomhoibríoch chun dul i ngleic le rioscaí nádúrtha, freagairt don athrú aeráide agus tionscnaimh bhithéagsúlachta agus tionscnaimh phíolótacha a chaomhnú le fuinneamh inathnuaite a fhorbairt. Bhí cláir Interreg ina rannchuidiú le roinnt feabhsuithe, lena náirítear inrochtaineacht, tionscadail chomhpháirteacha oideachais agus oiliúna, agus cuireadh leis an gcosaint ar rioscaí comhshaoil agus rioscaí de dhéanamh an duine. Cuireadh feabhas ar idirnáisiúnú FBManna, go háirithe i réigiúin trasteorann. Ina theannta sin, cuireadh le héifeachtaí forleathana a bhuí leis na cláir trí bhacainní sonracha roimh chomhar a laghdú (bacainní cultúrtha agus fisiciúla go príomha) agus lánpháirtiú sóisialta a fheabhsú. Ba léir an méid seo a leanas ón meastóireacht ex post: 1.Bhí cláir Interreg an-leathan go fóill agus ba mhinic iad a bheith dírithe ar chomhar agus ar naisc a fhorbairt go príomha. Is gá cothromaíocht iomchuí a bhaint amach idir comhar (ar gné lárnach de Interreg é go fóill) agus leas a bhaint as foghlaim le haghaidh spriocanna an Bheartais Comhtháthaithe. 2.Tá an chuma ar an scéal gur beag an aird a tugadh ar réigiún nó limistéar feidhme a bheith ann agus réigiúin á sainaithint le tacaíocht a thabhairt dóibh. Mar sin féin, tá ríthábhacht leis sin agus na tairbhí a d'fhéadfadh a bheith ag baint le comhar trasteorann agus trasnáisiúnta á mbreithniú. 3.Maidir leis an gcuid is mó de na cláir, glacadh cur chuige ón mbun aníos agus cinneadh á dhéanamh i dtaobh na dtionscadal ar cheart tacaíocht a thabhairt dóibh. Dá dheasca sin, ba dheacair straitéis chomhtháite a leanúint chun forbairt agus comhtháthú socheacnamaíoch agus críochach na réigiún lena mbaineann a chur chun cinn, cé go fuarthas ranníocaíocht ón gcuid is mó de thionscadail aonair. 4.Ba bheag an comhordú a rinneadh idir cláir Interreg agus cláir phríomhshrutha. Ní rabhthas in ann an dá chineál cláir a chomhlánú ná na héifeachtaí ar fhorbairt a threisiú dá dheasca sin. Táthar ag tabhairt aghaidh ar na laigí sin trí na rialacháin don chlárthréimhse 2014-2020. Leis an gcreat torthaí agus feidhmíochta, ba cheart a áirithiú go háirithe go ndéanfar breis cistí a chomhdhlúthú ar líon teoranta aidhmeanna beartais, agus loighic idirghabhála agus tomhas torthaí atá an-soiléir á leanúint ón tús. Le linn na tréimhse 2021-2027, féachfar le comhar a neartú a thuilleadh. Déanfar amhlaidh go háirithe trí na bearta seo a leanas: 1.Struchtúr clár Interreg a oiriúnú chun gur fearr is féidir limistéir feidhme a chur san áireamh. Is fearr a dhéanfar cláir trasteorann a chuíchóiriú chun acmhainní a dhíriú ar theorainneacha talún ina bhfuil cuid mhór idirghníomhaíocht trasteorann i gceist. Déanfar comhar muirí a threisiú tríd an ngné trasteorann agus thrasnáisiúnta a bhaineann le gníomhaíochtaí a dhéanamh ar fud imchuacha na farraige a thabhairt le chéile i gcláir mhuirí nua. 2.Comhar trasteorann a leabú san obair bheartais a rinneadh le déanaí a leagtar amach sa Teachtaireacht ón gCoimisiún Boosting Growth and Cohesion in EU Border Regions [Borradh a chur faoin bhFás agus faoin gComhtháthú i Réigiúin atá lonnaithe ar Theorainneacha an Aontais Eorpaigh] ('an Teachtaireacht maidir le Réigiúin Teorann'). Cláir a dhíriú ar ghníomhaíochtaí ina bhfuil spéis ar leith ag na daoine agus ag na gnólachtaí atá lonnaithe i réigiúin teorann. 3.Cláir Interreg faoi chomhar trasnáisiúnta agus muirí lena gcumhdaítear na limistéir feidhme chéanna leis na straitéisí macrairéigiúnacha atá anois ann a neartú. An tailíniú idir cistiú agus tosaíochtaí straitéisí macrairéigiúnacha a mhéadú. 4.Comhar idir-réigiúnach a threisiú le haghaidh nuálaíochta mar a leagtar amach sa Teachtaireacht ón gCoimisiún Strengthening Innovation in Europe's regions - Strategies for resilient, inclusive and sustainable growth [An Nuálaíocht i Réigiúin na hEorpa a Neartú: Straitéisí don fhás athléimneach, cuimsitheach agus inbhuanaithe]. Déanfar sin trí ionstraim idir-réigiúnach nua a mholadh a bhfuil sé mar aidhm léi cuidiú leo sin atá páirteach i straitéisí um speisialtóireacht chliste (S3) cruinniú le chéile chun nuálaíocht a dhéanamh ar scála níos leithne agus táirgí agus próisis nuálacha a thabhairt chuig an margadh Eorpach. 5.Tabharfar a thuilleadh spreagtha agus a thuilleadh tacaíochta do chomhordú treisithe idir cláir Interreg agus cláir maidir leis an Infheistíocht le haghaidh Post agus Fáis le RFC agus CFRE. Déanfar amhlaidh trína áirithiú go gcuirfear a ndóthain gníomhaíochtaí comhair in iúl sna tosaíochtaí arna gcistiú faoi na cláir sin. An méid a foghlaimíodh ó ICR 2014-2020 Cuirtear comhar críochach chun cinn go gníomhach le ICR, mar shampla le cláir trasteorann, cláir maidir le comhar trasnáisiúnta agus idir-réigiúnach, agus straitéisí macrairéigiúnacha. Is léir go bhfuil breisluach leis sin: athmhuintearas agus tógáil muiníne sna Balcáin Thiar, bacainní geografacha agus meabhracha a shárú, agus dea-chaidreamh idir comharsana a chothú - is príomhghnéithe de phróiseas an mhéadaithe iad na nithe sin uile a dtugtar aghaidh orthu i gcláir AE amháin agus ní thugann deontóirí eile aghaidh orthu.

Meastóireacht ex post ar chláir CTT IECC sa tréimhse 2007-2013 Sna trí chlár CTT IECC déag a cuireadh chun feidhme le linn na tréimhse 2007-2013, cumhdaíodh naoi dteorainn talún AE, trí imchuach farraige agus turas farraige amháin. B'ionann na hacmhainní airgeadais arna leithdháileadh agus EUR 947.2 milliún ina gcomhcheanglaítear cistí ó IECC, CFRE agus ICR. Leis an ranníocaíocht ó thíortha rannpháirteacha agus/nó ó thairbhithe tionscadail, b'ionann an leithdháileadh iomlán agus EUR 1.2 billiún. Bhí baint ag ceithre thír is tríocha leis na cláir, naoi gcinn déag de Bhallstáit AE agus dhá cheann déag de na sé thír chomhpháirtíochta comharsanachta mar aon leis an Iorua, leis an Rúis agus leis an Tuirc. Ar an iomlán, cistíodh 941 thionscadal leis na cláir thar an tréimhse do mhéid conarthach iomlán EUR 910 milliún (amhail ó Aibreán 2017), as a ndearnadh 38 % a dhíriú ar thionscadail lena gcuirtear forbairt eacnamaíoch chun cinn, 32 % ar an gcomhshaol, 19 % ar fhorbairt shóisialta agus 11 % ar shaincheisteanna slándála. Rinneadh formhór an chistithe (70 %) a dhíriú ar thionscadail chaighdeánacha arna roghnú trí ghlaonna ar thograí. Leis na tionscadail bhonneagair ar mhórscála, cumhdaíodh 22 % den chistiú AE iomlán arna chonrú (thart ar EUR 195 milliún), agus le tionscadail straitéiseacha, cumhdaíodh sciar beag (8 % den chistiú AE iomlán arna chonrú). Ar an iomlán, 867 dtionscadal chaighdeánacha, 51 thionscadal bonneagair ar mhórscála agus 23 thionscadal straitéiseacha a bhí i gceist. Fuarthas roinnt mhaith glaonna ar thogra (ar an iomlán, cuireadh breis agus 7 000 iarratas isteach thar na cláir uile), rud a dhearbhaíonn leas na bpáirtithe leasmhara in CTC sna limistéir incháilithe. Ar an iomlán, bhí baint ag 4 569 neagraíocht ó shé thír is tríocha éagsúla le CTC IECC, agus ba as tíortha comhpháirtíochta 2 106 díobh sin. Sa mheastóireacht ex post, moladh an líon ard tionscadal comhair trasteorann agus éagsúlacht na dtionscadal sin mar aon leis an mbonn maith comhair le hais na tréimhse roimhe sin, agus údaráis clár seanbhunaithe agus tairbhithe a bhfuil an-taithí acu. San am céanna, tugadh faoi deara sa mheastóireacht nach raibh a dóthain fianaise ann lenar baineadh amach leis na cláir CTT IECC a léiriú, tugadh faoi deara gur cuireadh moill ar chur chun feidhme chlár agus tionscadal, agus gur laghdaíodh an tionchar foriomlán de dheasca cuspóirí na gclár agus tosaíochtaí na nglaonna a bheith curtha le chéile ar bhealach ginearálta. Díríodh ar chuid de na heilimintí sin (go hiomlán nó go páirteach) leis an gclárthréimhse reatha 2014-2020. Sna moltaí maidir leis an gclárthréimhse atá ag teacht chun cinn, áirítear fócas agus tionchar na gclár a fheabhsú, sineirgíochtaí breise le hionstraimí agus beartais AE eile a lorg, cur le breisluach mórthionscadal bonneagair, éifeachtúlacht clár a fheabhsú, creata feidhmíochta a fheabhsú agus cleachtais faireacháin agus meastóireachta a fheabhsú, agus an cúnamh teicniúil agus an tacaíocht do chláir a neartú. Athbhreithniú meántéarma ar chláir CTC IEC sa tréimhse 2014-2020 De réir an athbhreithnithe meántéarma ar chláir CTC IEC don tréimhse 2014-2020, tá an straitéis CTC fós iomchuí i gcomhthéacs chreat beartais AE agus tugtar freagra ar na forbairtí sa réigiún. Go deimhin, meastar gur modh comhoibrithe tábhachtach é CTC idir saoránaigh, údaráis áitiúla agus an tsochaí shibhialta ar an dá thaobh de theorainn AE, fiú amháin i gcásanna ina bhféadfaidh caidrimh dhéthaobhacha leathana a bheith dúshlánach. Cé nach ndearnadh cláir a fhorbairt ná a chur chun feidhme chomh tapa agus a bhí beartaithe ar dtús, aithníonn comhpháirtithe gur feabhsaíodh an próiseas i gcomparáid le blianta roimhe sin agus go bhfuiltear fós an-tiomanta cláir rathúla a chur chun feidhme. Comhairliúcháin leis na páirtithe leasmhara Rinneadh comhairliúchán poiblí ar líne idir an 10 Eanáir agus an 9 Márta 2018. Cumhdaíodh an beartas comhtháthaithe sa chomhairliúchán, i.e. CFRE, an Ciste Comhtháthaithe agus CSE, lena náirítear gnéithe de CCE/Interreg. ·Maidir leis na dúshláin is tábhachtaí a luadh, shainaithin an chuid is mó de an freagróirí (94 % díobh) go raibh an-tábhacht nó tábhacht mheasartha le ‘éagothromaíochtaí réigiúnacha a laghdú’; ina dhiaidh sin, tháinig 'dífhostaíocht a laghdú, poist ar ardcháilíocht agus soghluaisteacht lucht saothair’ agus ‘cuimsiú sóisialta a chur chun cinn agus bochtaineacht a chomhrac’ (91 %). ·I measc na ndúshlán, ceapadh go raibh ‘Taighde agus nuálaíocht a chothú’ ar an dúshlán ba mhó a dtugtar aghaidh air (de réir 61 % de na freagróirí), agus tháinig ‘comhar críochach’ sna sála air (de réir 59 % de na freagróirí). ·Mheas isteach agus amach le 76 % de na freagróirí go gcuireann na cistí go mór nó a bheag nó a mhór le breisluach; mheas faoi bhun 2 % díobh nach bhfuil breisluach ar bith ag baint leo. ·Measadh gurbh iad nósanna imeachta casta (86 %) an bac ba mhó fada roimh na cuspóirí a bhaint amach. Tháinig nósanna imeachta iniúchóireachta agus rialaithe ina dhiaidh sin (68 %), agus easpa solúbthachta chun freagairt do chúinsí neamhthuartha (60 %). ·Maidir le simpliú, ‘rialacha níos soiléire, níos gairide agus gan an oiread díobh a bheith ann’ an rogha ba mhinice a fuarthas (90 %); agus ‘rialacha a ailíniú idir cistí AE’(79 %) agus ‘solúbacht bhreise’ a tháinig ina dhiaidh sin i dtaca le hacmhainní a shannadh do limistéar cláir agus laistigh de (76-77 %). Agus na ceisteanna oscailte á bhfreagairt ag freagróirí, thug siad tacaíocht láidir tríd is tríd don mhéid seo a leanas: ·Beartas comhtháthaithe do gach réigiún (ach díriú leantach ar na cinn is tearcfhorbartha). ·Nuálaíocht ó thaobh beartas de, lena náirítear straitéisí um speisialtóireacht chliste agus infheistíocht chliste go ginearálta. ·Díriú téamach a leanúint agus a fhorbairt. ·Díriú ar dhúshláin áitiúla (go háirithe forbairt uirbeach inbhuanaithe). ·Comhar idir-réigiúnach, ar bhonn trasteorann agus ar fud na hEorpa araon. Tá comhar ar fud na hEorpa ríthábhachtach le haghaidh speisialtóireacht chliste – is minic nuálaíocht in earnálacha ardteicneolaíochta a bheith ag brath ar mhalartuithe agus ar éifeachtaí iarmharta a eascraíonn as comhar idir braislí nó moil eolais ar fud na hEorpa.

Táthar ag díriú ar na saincheisteanna sin sa Rialachán beartaithe seo ina ndéantar na nithe seo leanas: ·leantar de bheith ag díriú ar dhul i ngleic le héagothromaíochtaí réigiúnacha agus leis na dúshláin atá os comhair réigiún ar fud na hEorpa; ·leantar den díriú téamach ar fhás cliste trí straitéisí um speisialtóireacht chliste agus ar an bhforbairt ísealcharbóin agus inbhuanaithe agus feabhsaítear an méid sin; ·coinnítear tacaíocht le haghaidh comhar idir-réigiúnach, agus déantar í a leathnú chuig speisialtóireacht chliste; agus ·cuirtear forbairt áitiúil chun cinn bunaithe ar straitéisí críochacha agus comhtháite áitiúla agus spreagtar forbairt uirbeach inbhuanaithe chomh maith le fothú acmhainneachta sa réimse sin. Ina theannta sin, soláthrófar creat in RFC do CFRE chun: ·na nósanna imeachta casta a bhaineann leis a shimpliú; ·solúbthacht a mhéadú chun freagairt do dhúshláin atá ag teacht chun cinn; agus ·rialacha a ailíniú idir cistí éagsúla de chuid AE arna gcumhdach. Measúnú tionchair Laghdú 7 % ar an mbuiséad atá i gceist leis na roghanna tríd an méid seo a leanas: ·Rogha 1: An ranníocaíocht leis na réigiúin níos forbartha a laghdú. ·Rogha 2: Tacaíocht a choinneáil i limistéir ríthábhachtacha (díriú téamach) agus í a laghdú le haghaidh téamaí eile. Is é Rogha 2 rogha na tosaíochta, mar gheall ar na cúiseanna seo a leanas: ·Chun leanúint de bheith ag díriú ar na téamaí a mbaineann an breisluach AE is airde leo, i gcás ina dtugann an fhianaise ón meastóireacht le tuiscint go raibh an tionchar is mó ag an mbeartas. ·Mar gheall ar roinnt de na dúshláin is mó (domhandú agus claochlú eacnamaíoch, aistriú chuig an ngeilleagar ísealcharbóin, dúshláin chomhshaoil, imirce agus pócaí bochtaineachta uirbí), tá ag méadú ar an difear a dhéantar do roinnt réigiún ar fud AE, lena náirítear na réigiúin níos forbartha. Ní hamháin go bhfuil infheistíocht AE riachtanach ach is comhartha dlúthpháirtíochta í chomh maith. ·An mhais chriticiúil a choinneáil - na hinfheistíochtaí a dhéantar sna réigiúin atá níos forbartha, is beag an méid iad féin ó thaobh per capita de. ·Sa chomhairliúchán poiblí, thacaigh formhór na bpáirtithe leasmhara le CFRE sna réigiúin uile. Leis an gcur chuige sin, áirithítear gur furasta suntas a thabhairt do chistí beartais comhtháthaithe sna Ballstáit uile. Simpliú Is léir go bhfuil costais riaracháin mhóra ag baint le CFRE, agus de réir staidéar a rinneadh le déanaí meastar gurb ionann iad agus 3 % de na meánchostais chláir. Is airde ná sin an tualach riaracháin atá ar thairbhithe (lena náiritear FBManna).

Cruthófar an chuid is mó de na simplithe in CFRE le RFC. Is deacair cuid mhór acu a chainníochtú roimh ré ó thaobh airgeadais de, ach rinneadh na meastacháin seo a leanas sa staidéar: ·Dá mbainfí úsáid bhreise as roghanna costais simplithe (nó íocaíochtaí bunaithe ar choinníollacha) maidir le CFAE, d'fhéadfaí na costais riaracháin iomlána a laghdú go mór – laghdú idir 20 % agus 25 % a d'fhéadfadh a bheith i gceist dá gcuirfí na roghanna sin i bhfeidhm i ngach réimse. ·Leis an gcur chuige sin atá níos comhréirí ná an cur chuige roimhe sin maidir le rialú agus le hiniúchtaí, tugtar le fios go bhfuil laghdú mór á dhéanamh ar líon na bhfíoruithe agus ar an ualach iniúchóireachta i dtaca le cláir a bhfuil ‘riosca íseal’ ag baint leo; dhéanfaí na costais riaracháin iomlán a bhaineann le CFAE a laghdú faoi idir 2 % agus 3 % agus bheadh laghdú i bhfad ní ba mhó i gceist le costais na gclár a ndéantar difear dóibh. Gné mhór eile a bhaineann le simpliú is ea go mbeadh tacaíocht ó CFRE agus ionstraimí maoinithe sheachtraigh AE comhtháthaithe sa togra, mar a leagtar amach thuas. Ríomh-chomhtháthú agus malartú sonraí Sa chlárthréimhse 2014-2020 bhí ceanglas ann maidir le córas malartaithe sonraí leictreonacha idir tairbhithe agus údaráis bhainistithe agus idir údaráis éagsúla an chórais bainistithe agus rialaithe. Sa togra seo le haghaidh Rialacháin, tacaítear leis sin agus cuirtear le pointí áirithe i ndáil le bailiú sonraí. Déanfar na sonraí uile is gá chun faireachán a dhéanamh ar an dul chun cinn lena náirítear torthaí agus feidhmiú na gclár a tharchur go leictreonach gach 2 mhí as seo amach. Fágann sin go ndéanfar an tardán sonraí oscailte a thabhairt cothrom le dáta i bhfíor-am geall leis. Cuirfear sonraí maidir le tairbhithe agus le hoibríochtaí ar fáil go poiblí ar an mbonn céanna i bhfoirm leictreonach, ar shuíomh gréasáin arna reáchtáil ag an údarás bainistíochta. 4.IMPLEACHTAÍ BUISÉADACHA Níl aon impleachtaí buiséadacha ag an togra seo. Sa togra maidir le CFRE agus sa Rialachán maidir leis an gCiste Comhtháthaithe, leagtar amach impleachtaí buiséadacha a bhaineann le CFRE arb é an fhoinse cistiúcháin é le haghaidh gníomhaíochtaí a chumhdaítear leis an togra. 5.ACHOIMRE AR ÁBHAR AN RIALACHÁIN Cumhdaítear cuid mhór de thabhairt i gcrích agus de chur chun feidhme CFRE in RFC. Dá bhrí sin, ba cheart an togra seo le haghaidh Rialacháin a bhreithniú sa chomhthéacs sin. Dírítear go hiomlán ann ar phríomh-shaincheisteanna maidir le cur chun feidhme agus comhar, go háirithe: ·sainiú agus cumhdach geografach na gcúig chomhchuid; ·cuspóirí Interreg-shonracha agus raon feidhme; ·na rialacha maidir le RFC ó thaobh clársceidealú, údaráis na gclár, bainistíochta agus rialaithe agus bainistíocht airgeadais a oiriúnú; agus ·ionstraimí maoinithe sheachtraigh AE a chomhtháthú. Caibidil I - Forálacha Ginearálta (Airteagal 1 go hAirteagal 13) Ábhar, raon feidhme agus comhchodanna Interreg Leagtar amach ábhar agus raon feidhme Rialachán CCE/Interreg sa Chaibidil seo. Go háirithe, cuirtear síos ar na cúig chomhchuid a bhaineann le Interreg ann: comhar trasteorann, trasnáisiúnta agus muirí, comhar na réigiún is forimeallaí, comhar idir-réigiúnach agus na hinfheistíochtaí nuálaíochta idir-réigiúnacha nua. Cumhdach geografach Rinne an Coimisiún próiseas staidéir agus comhairliúcháin a mhair breis agus dhá bhliain ar a dtugtar "An tathbhreithniú trasteorann". Mar chuid de sin, bailíodh fianaise a léiríonn nach néiríonn chomh maith céanna le réigiúin teorann ó thaobh na heacnamaíochta de le réigiúin eile laistigh de Bhallstát. Tríd is tríd, is deacra rochtain a fháil ar sheirbhísí poiblí amhail ospidéil agus ollscoileanna sna réigiúin teorann. Is minic a bhíonn sé casta agus costasach déileáil le córais éagsúla riaracháin agus dlí.

Mar obair leantach ar an Athbhreithniú Trasteorann, ghlac an Coimisiún an Teachtaireacht maidir le Réigiúin Teorann ina moltar go ndéanfadh rialtais AE, náisiúnta, réigiúnacha agus áitiúla roinnt bearta nithiúla. Ar na bearta sin, tá "an creat dlí agus airgeadais a bhreithniú le haghaidh comhar trasteorann". Molann an Coimisiún go ndéanfaí breithniú ar bhealaí ina bhféadfaidh cláir chistiúcháin a bheidh ann amach anseo, lena náirítear Interreg, a bheith ina rannchuidiú ar bhealach níos straitéisí ná mar a bhí le constaicí teorann a chosc agus a réiteach agus seirbhísí poiblí trasteorann a fhorbairt. Dá réir sin, déanfar an chomhchuid maidir le comhar trasteorann a dhíriú ar theorainneacha talún, agus déanfar comhar trasteorann ar theorainneacha muirí a chomhtháthú sa chomhchuid mhéadaithe 'comhar trasnáisiúnta agus comhar muirí'. Sna togra ó 2021-2027 le haghaidh sprioc na hInfheistíochta le haghaidh post agus fáis agus sprioc CCE/Interreg, léirítear an gealltanas sin ar dhá bhealach. Ar an gcéad dul síos, cuirtear le próifíl gníomhaíochtaí comhair sna cláir. Ar an dara dul síos, is fearr is féidir díriú ar chomhar institiúideach a bhuí leo sin, ar shaincheisteanna teorann a réiteach agus ar infheistiú i seirbhísí comhpháirteacha chun leas an phobail sna cláir trasteorann. Acmhainní agus rátaí cómhaoinithe Cumhdaítear na hacmhainní sna forálacha sin, ó CFRE agus ionstraimí maoinithe sheachtraigh AE. Leagtar sásra 'aisíoca' amach le haghaidh na gcistí atá fanta i gcás nach gcuirtear clár Interreg seachtrach isteach ná nach síneofar comhaontú maoinithe i ndáil leis. Ó thaobh comhar seachtrach de go háirithe, ba cheart an cómhaoiniú a bheith níos airde ná an cómhaoiniú le haghaidh sprioc na hInfheistíochta le haghaidh post agus fáis. Caibidil II - Cuspóirí Interreg-shonracha agus díriú téamach (Airteagal 14 agus Airteagal 15) Agus gnéithe speisialta de Interreg á gcur san áireamh, leagtar amach dhá chuspóir Interreg-shonrach: 'rialachas Interreg níos fearr'; agus 'Eoraip níos sábháilte agus níos sláine', Leagtar céatadáin shonracha amach sa Rialachán atá beartaithe i gcomhair díriú téamach freisin. Caibidil III - Clárseidealú (Cláir Interreg – forbairt chríochach – oibríochtaí agus ciste do thionscadail bheaga - CT) (Airteagal 16 go hAirteagal 26) Sa Chaibidil seo, cuirtear na rialacha maidir le RFC in oiriúint do chláir Interreg. Is gné nua é an 'Ciste do thionscadail bheaga' rud a thugann deis don tsochaí áitiúil agus shibhialta tionscadail bheaga a chur ar bun ag úsáid roghanna costais simplithe. Caibidil IV - Faireachán – meastóireacht – faisnéis agus cumarsáid (Airteagal 27 go hAirteagal 35) Sa Chaibidil seo, cuirtear na rialacha maidir le RFC in oiriúint do chláir Interreg freisin. Chun faireachán comhsheasmhach a dhéanamh ar fheidhmíocht, sa Rialachán atá beartaithe, déantar an comhthacar táscairí aschuir a choinneáil agus a bheachtú, freisin, agus san am céanna cuirtear comhthacar táscairí torthaí isteach den chéad uair riamh. Mar gheall ar an méid sin, táthar in ann torthaí a thuairisciú i bhfíor-am ar an Ardán Sonraí Oscailte agus comparáid a dhéanamh eatarthu ar fud na gclár agus na mBallstát. Cuirfear san áireamh iad sna pléití maidir le feidhmíocht agus meastóireachtaí rathúla freisin. Caibidil V – Incháilitheacht (Airteagal 36 go hAirteagal 43) Ba cheart do gach Ballstát rialacha maidir le hincháilitheacht a leagan sin a mhéid agus is féidir lena laghad rialacha AE agus is féidir. Mar sin féin, ní féidir an cur chuige sin a chur i bhfeidhm do chláir Interreg ina bhféadfaidh idir 2 shraith éagsúla de rialacha náisiúnta agus 27 sraith díobh a bheith ar neamhréir le chéile agus ag teacht salach ar a chéile. Dá bhrí sin, sa Chaibidil seo, leagtar amach ordlathas soiléir rialacha AE, clár-shonrach i leith Interreg agus rialacha náisiúnta ina dhiaidh sin. Déantar na forálacha mionsonraithe faoi Rialachán Tarmligthe (AE) Uimh. 481/2014 an 4 Márta 2014 a chomhtháthú sa Rialachán beartaithe seo. Caibidil VI - údaráis clár Interreg, bainistiú agus rialú (Airteagal 44 go hAirteagal 48 Déantar na rialacha maidir le RFC ó thaobh údaráis na gclár, bainistiú agus rialú de a oiriúnú do chláir Interreg. Ar an dóigh sin, déantar difear d'fheidhmiú an údaráis iniúchóireachta aonair agus simplítear go mór an tiniúchadh a dhéantar ar oibríochtaí. Caibidil VII - Bainistiú airgeadais, cuntais agus ceartuithe airgeadais (Airteagal 49 agus Airteagal 50)

Ba cheart cómhaoiniú atá níos airde ná an cómhaoiniú a thugtar do chláir beartais comhtháthaithe eile a thabhairt do chláir Interreg, agus ba cheart cómhaoiniú a thabhairt dóibh ar bhealach níos gasta ná na cláir sin freisin, chun go bhféadfaidh na tairbhithe nach bhfuil a ndóthain acmhainní dílse acu tús a chur lena noibríochtaí. Ina theannta sin, ba cheart an slabhra gnóthaithe a bhunú go mionsonrach. Caibidil VIII - Rannpháirtíocht tríú tíortha agus tíortha agus críoch thar lear i gcláir Interreg faoi bhainistíocht chomhroinnte (Airteagal 51 go hAirteagal 59) Mar thúsphointe, beidh rialacha 'gnácha' CCE/Interreg i bhfeidhm. Is gá oiriúnuithe áirithe a dhéanamh lena chur san áireamh nach bhfuil tíortha in AE ná tíortha comhpháirtíochta ná tíortha agus críocha thar lear faoi cheangal ag dlí AE. Bíonn tionchar aige sin ar údaráis na gclár, modhanna bainistíochta, incháilitheacht, mórthionscadail bhonneagair, soláthar, bainistíocht airgeadais agus comhaontuithe maoinithe a thabhairt i gcrích. Caibidil IX - Rialacha sonracha maidir le bainistíocht indíreach (Airteagal 60 agus Airteagal 61) Cumhdaítear iontu na hinfheistíochtaí nuálaíochta idir-réigiúnacha agus d'fhéadfadh comhar idir na réigiúin is forimeallaí a bheith i gceist leo. Caibidil X - Forálacha deiridh (Airteagal 62 go hAirteagal 65) Cumhdaítear forálacha maidir le tarmligean, coisteolaíocht agus forálacha idirthréimhseacha iontu sin. IARSCRÍBHINN Cumhdaítear an teimpléad do chláir Interreg san Iarscríbhinn. 2018/0199 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le forálacha sonracha le haghaidh sprioc an chomhair chríochaigh Eorpaigh (Interreg) a fhaigheann tacaíocht ó Chiste Forbraíochta Réigiúnaí na hEorpa agus ionstraimí maoinithe sheachtraigh TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 178, Airteagal 209(1), Airteagal 212(2), agus Airteagal 349 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas: (1)Foráiltear in Airteagal 176 den Chonradh ar Fheidhmiú an Aontais Eorpaigh ('CFAE') go bhfuil ceaptha do Chiste Forbraíochta Réigiúnaí na hEorpa ('CFRE') rannchuidiú leis na príomh-mhíchothromaíochtaí réigiúnacha san Aontas a cheartú. Faoin Airteagal sin agus faoin dara mír agus faoin tríú mír d'Airteagal 174 de CFAE, tá CFRE le rannchuidiú le héagothromaíochtaí idir leibhéil forbartha na réigiún éagsúil a laghdú agus cúlmhaireacht na réigiún is mídheisiúla a laghdú, agus astu sin, tá aird ar leith le tabhairt ar chatagóirí áirithe réigiún agus liostaítear réigiúin trasteorann iontu go háirithe. (2)Leagtar amach le Rialachán (AE) [RFC nua] ó Pharlaimint na hEorpa agus ón gComhairle forálacha is coiteann do CFRE agus do chistí áirithe eile agus le Rialachán (AE) [CFRE nua] ó Pharlaimint na hEorpa agus ón gComhairle leagtar amach forálacha maidir leis na cuspóirí sonracha agus le raon na tacaíochta ó CFRE. Ní mór anois forálacha sonracha a ghlacadh i ndáil le sprioc an chomhair chríochaigh Eorpaigh (Interreg) ina ndéanann Ballstát amháin nó níos mó comhar thar theorainneacha maidir le clársceidealú éifeachtach lena náirítear forálacha maidir le cúnamh teicniúil, faireachán, meastóireacht, cumarsáid, incháilitheacht, bainistíocht agus rialú, mar aon le bainistíocht airgeadais. (3)Chun tacú le forbairt chomhchuí chríoch an Aontais ar leibhéil éagsúla, ba cheart CFRE a bheith ina thacaíocht le comhar trasteorann, comhar trasnáisiúnta, comhar muirí, comhar na réigiún is forimeallaí agus comhar idir-réigiúnach faoi sprioc an chomhair chríochaigh Eorpaigh (Interreg). (4)Ba cheart é a bheith d'aidhm leis an gcomhchuid faoi chomhar trasteorann dul i ngleic le dúshláin choiteanna arna sainaithint go comhpháirteach sna réigiúin teorann, agus an acmhainneacht fáis nach bhfuil saothraithe i limistéir teorann a shaothrú mar a léirítear sa Teachtaireacht ón gCoimisiún 'Boosting Growth and Cohesion in EU Border Regions [Borradh a chur faoin bhFás agus faoin gComhtháthú i Réigiúin atá lonnaithe ar Theorainneacha an Aontais Eorpaigh] ('an Teachtaireacht maidir le Réigiúin Teorann'). Dá réir sin, ba cheart an chomhchuid trasteorann a bheith teoranta do chomhar i leith teorainneacha talún agus ba cheart comhar trasteorann i leith teorainneacha muirí a chomhtháthú sa chomhchuid thrasnáisiúnta. (5)Ba cheart an comhar idir Ballstát amháin nó níos mó agus tír amháin nó níos mó nó críocha eile lasmuigh den Aontas a bheith i gceist leis an gcomhchuid i ndáil le comhar trasteorann. Ba cheart cuid mhór simplithe agus cuíchóirithe ar na forálacha is infheidhme a bheith mar thoradh ar chomhar trasteorann inmheánach agus seachtrach a chumhdach faoin Rialachán seo le haghaidh údaráis na gclár sna Ballstáit agus le haghaidh na núdarás comhpháirtíochta agus na dtairbhithe lasmuigh den Aontas i gcomparáid leis an gclárthréimhse 2014-2020. (6)Ba cheart é a bheith d'aidhm ag an gcomhchuid i leith comhar trasnáisiúnta agus comhar muirí, comhar a láidriú trí bhíthin gníomhaíochtaí atá ina gcuidiú le forbairt chríochach chomhtháite atá nasctha le tosaíochtaí bheartas comhtháthaithe an Aontais, agus ba cheart comhar trasteorann muirí a bheith san áireamh inti freisin. Ba cheart críocha móra ar mhórthír an Aontais a chumhdach le comhar trasnáisiúnta, agus ba cheart críocha timpeall imchuacha farraige a chumhdach le comhar muirí agus comhar trasteorann a chomhtháthú ar theorainneacha muirí le linn na clárthréimhse 2014-2020. Ba cheart oiread solúbthachta agus is féidir a thabhairt chun leanúint den chomhar muirí trasteorann a rinneadh roimhe sin a chur chun feidhme laistigh de chreat comhair mhuirí ar scála mór, go háirithe trí shainiú a thabhairt ar an gcríoch a chumhdaítear, na cuspóirí sonracha a bhaineann leis an gcomhar sin, na ceanglais a bhaineann le comhpháirtíocht tionscadail agus le fochláir agus coistí stiúrtha ar leith a chur ar bun. (7)Bunaithe ar an taithí a fuarthas ar chomhar trasteorann agus trasnáisiúnta le linn na clárthréimhse 2014-2020 sna réigiúin is forimeallaí, i gcás nach ndearnadh a dhóthain simplithe le haghaidh údaráis na gclár agus na dtairbhithe mar gheall ar an dá chomhchuid a chomhcheangal le chéile laistigh de chlár aonair de réir limistéar comhair, ba cheart comhchuid shonrach le haghaidh na réigiún is forimeallaí a bhunú chun go bhféadfaidh na réigiúin is forimeallaí comhar a dhéanamh lena dtíortha agus lena gcríocha comharsanachta ar an dóigh is éifeachtaí agus is simplí agus is féidir. (8)Bunaithe ar an taithí a fuarthas ar na cláir comhair idir-réigiúnaigh faoi Interreg agus toisc go raibh comhar den sórt sin in easnamh laistigh de na cláir faoi sprioc na hInfheistíochta le haghaidh post agus fáis le linn na clárthréimhse 2014-2020, ba cheart an chomhchuid i ndáil le comhar idir-réigiúnach a dhíriú níos mó fós ar bhorradh a chur faoi éifeachtacht an bheartais comhtháthaithe. Dá bhrí sin, ba cheart an chomhchuid sin a bheith teoranta do dhá chlár, ceann le go mbeifear in ann gach cineál taithí a fháil agus cineálacha cur chuige nuálacha agus fothú acmhainneachta a chur ar aghaidh le haghaidh cláir faoin dá sprioc agus grúpálacha Eorpacha um chomhar críche a cuireadh ar bun nó atá le cur ar bun de bhun Rialachán (CE) Uimh. 1082/2006 ó Pharlaimint na hEorpa agus ón gComhairle a chur chun cinn, agus an ceann eile chun an anailís ar threochtaí forbartha a fheabhsú. Ba cheart comhar tionscadalbhunaithe ar fud an Aontais a chomhtháthú sa chomhchuid nua maidir le hinfheistíochtaí nuálaíochta idir-réigiúnacha agus a bheith nasctha go dlúth le cur chun feidhme na Teachtaireachta ón gCoimisiún ‘Strengthening Innovation in Europe's Regions: Strategies for resilient, inclusive and sustainable growth’ [An Nuálaíocht i Réigiúin na hEorpa a Neartú: Straitéisí don fhás athléimneach, cuimsitheach agus inbhuanaithe], go háirithe chun tacú le hardáin théamacha don speisialtóireacht chliste le haghaidh réimsí amhail fuinneamh, nuachóiriú tionsclaíoch nó gnó agraibhia. Ar deireadh, maidir le forbairt chríochach chomhtháite lena dtugtar aghaidh ar limistéir uirbeacha feidhme nó ar limistéir uirbeacha, ba cheart díriú uirthi laistigh de chláir faoi sprioc na hInfheistíochta le haghaidh post agus fáis agus in ionstraim thionlacain amháin, 'an Tionscnamh Uirbeach Eorpach'. Ba cheart an dá chlár faoin gcomhchuid i ndáil le comhar idir-réigiúnach an tAontas iomlán a chumhdach agus ba cheart iad a bheith oscailte do rannpháirtíocht tríú tíortha freisin. (9)Ba cheart critéir oibiachtúla a leagan síos chun réigiúin agus limistéir incháilithe a ainmniú. Chuige sin, ba cheart sainaithint réigiún agus limistéar incháilithe ar leibhéal an Aontais a bhunú ar chóras coiteann aicmithe na réigiún a bhunaítear le Rialachán (CE) Uimh. 1059/2003 ó Pharlaimint na hEorpa agus ón gComhairle. (10)Is gá leanúint de thacú le gach gné de chomhar le tríú tíortha comharsanachta an Aontais nó, más iomchuí, den chomhar sin a bhunú toisc gur uirlis thábhachtach um beartas na forbartha réigiúnaí é an comhar sin agus ba cheart é a chur chun tairbhe réigiúin na mBallstát atá ar an teorainn le tríú tíortha. Chuige sin, le CFRE agus le hionstraimí maoinithe sheachtraigh an Aontais, ICR, ICFCI agus Clár na dtíortha agus na gcríoch thar lear, ba cheart tacaíocht a thabhairt do chláir faoin gcomhar trasteorann, faoin gcomhar trasnáisiúnta agus faoin gcomhar muirí, faoi chomhar na réigiún is forimeallaí agus faoin gcomhar idir-réigiúnach. Ba cheart an tacaíocht ó CFRE agus ó ionstraimí maoinithe sheachtraigh an Aontais a bheith bunaithe ar chómhalartacht agus ar chomhréireacht. Mar sin féin, maidir le CTT ICR III agus CTT ICFCI, ba cheart an tacaíocht ó CFRE a bheith comhlánaithe le méideanna cothroma ar a laghad faoi CTT ICR III agus CTT ICFCI, faoi réir méid uasta a leagtar amach sa ghníomh dlí lena mbaineann, is é sin, suas le [3] % den chlúdach airgeadais faoi ICR III agus suas le [4] % de chlúdach airgeadais chláir geografach na comharsanachta faoi Airteagal 4(2)(a) de ICFCI. (11)Maidir le cúnamh ICR III, ba cheart é a dhíriú go príomha ar chúnamh a thabhairt do thairbhithe ICR institiúidí daonlathacha agus an smacht reachta a neartú, an bhreithiúnacht agus an riarachán poiblí a athchóiriú, cearta bunúsacha agus comhionannas inscne a urramú, caoinfhulaingt, cuimsiú sóisialta agus neamh-idirdhealú a chur chun cinn. Maidir le cúnamh ICR, ba cheart é a bheith ina thacaíocht leanúnach le hiarrachtaí tairbhithe ICR chun comhar réigiúnach, macrairéigiúnach agus trasteorann chomh maith le forbairt chríochach a chur ar aghaidh, lena náirítear trí straitéisí macrairéigiúnacha de chuid an Aontais a chur chun feidhme. Ina theannta sin, le cúnamh ICR, ba cheart aghaidh a thabhairt ar bhainistíocht slándála, imirce agus teorann, agus rochtain ar chosaint idirnáisiúnta á háirithiú, faisnéis ábhartha á comhroinnt, rialú teorann á fheabhsú agus iarrachtaí coiteanna á ndéanamh sa chomhrac i gcoinne imirce neamhrialta agus smuigleáil imirceach. (12)Maidir le cúnamh ICFCI, ba cheart don Aontas gaolmhaireacht speisialta a chothú le tíortha comharsanachta d'fhonn limistéar rathúnais agus dea-chomharsanúlachta a bhunú arna fhothú ar luachanna an Aontais agus arb iad is sainairíonna ann dlúthchaidreamh síochánta atá bunaithe ar an gcomhar. Leis an Rialachán seo agus le ICFCI, dá bhrí sin, ba cheart tacú leis na gnéithe inmheánacha agus seachtracha a bhaineann le straitéisí macrairéigiúnacha ábhartha. Is tionscnaimh a bhfuil tábhacht straitéiseach leo iad na tionscnaimh sin, lena gcuirtear creata polaitiúla fóinteacha ar fáil chun caidreamh a dhoimhniú leis na tíortha comhpháirtíochta agus eatarthu, bunaithe ar phrionsabail na cuntasachta frithpháirtí, na comhúinéireachta agus na comhfhreagrachta. (13)Is den tábhacht leanúint de ról SEGS agus an Choimisiúin a urramú agus an clársceidealú straitéiseach agus cláir Interreg a fhaigheann tacaíocht ó CFRE agus ICFCI á nullmhú arna mbunú i gCinneadh 2010/427/AE ón gComhairle (14)I bhfianaise staid shonracha na réigiún is forimeallaí de chuid an Aontais, is gá bearta a ghlacadh maidir leis na coinníollacha faoina bhféadfaidh na réigiúin sin rochtain a fháil ar chistí struchtúracha. Dá réir sin, ba cheart forálacha áirithe den Rialachán seo a oiriúnú do shainiúlachtaí na réigiún is forimeallaí chun comhar lena gcomharsana a shimpliú agus a chothú, agus an Teachtaireacht ón gCoimisiún A stronger and renewed strategic partnership with the EU's outermost regions 'Comhpháirtíocht straitéiseach neartaithe athnuaite leis na réigiúin is forimeallaí san Aontas'á cur san áireamh. (15)Is gá na hacmhainní a leithdháiltear ar gach comhchuid éagsúil de Interreg a leagan amach, lena náirítear sciar gach Ballstáit de na méideanna foriomlána don chomhar trasteorann, don chomhar trasnáisiúnta agus don chomhar muirí, do chomhar na réigiún is forimeallaí agus don chomhar idir-réigiúnach, an cumas atá ar fáil do na Ballstáit a mhéid a bhaineann le solúbthacht idir na comhchodanna sin. I gcomparáid leis an gclárthréimhse 2014-2020, ba cheart an sciar le haghaidh comhar trasteorann a laghdú, agus ba cheart an sciar le haghaidh comhar trasnáisiúnta agus comhar muirí a ardú toisc chomhtháthú an chomhair mhuirí, agus ba cheart comhchuid nua i ndáil le comhar na réigiún is forimeallaí a chruthú. (16)Chun an úsáid is éifeachtúla agus is féidir a bhaint as an tacaíocht ó CFRE agus ó ionstraimí maoinithe sheachtraigh an Aontais, ba cheart sásra a chur ar bun chun socrú a dhéanamh an tacaíocht sin a chur ar ais i gcásanna nach féidir cláir comhair sheachtraigh a ghlacadh nó i gcás inar gá scor díobh, lena náirítear le tríú tíortha nach bhfaigheann tacaíocht ó aon ionstraim mhaoinithe de chuid an Aontais. Leis an sásra sin ba cheart féachaint le feidhmiú barrmhaith na gclár a bhaint amach mar aon leis an gcomhordú is mó agus is féidir idir na hionstraimí sin. (17)Ba cheart CFRE a bheith ina rannchuidiú faoi Interreg leis na cuspóirí sonracha faoi chuspóirí an bheartais comhtháthaithe. Mar sin féin, ba cheart an liosta de na cuspóirí sonracha faoi na cuspóirí téamacha éagsúla a oiriúnú do riachtanais shonracha Interreg trí fhoráil a dhéanamh maidir le cuspóirí sonracha breise faoin gcuspóir beartais 'Eoraip níos sóisialta trí Cholún Eorpach na gCeart Sóisialta a chur chun feidhme' chun go bhféadfar idirghabhálacha de chineál CSE a dhéanamh. (18)I gcomhthéacs na gcúinsí uathúla agus sonracha ar oileán na hÉireann, agus d'fhonn tacú le comhar Thuaidh-Theas faoi Chomhaontú Aoine an Chéasta, ba cheart leanúint de chlár trasteorann nua 'PEACE PLUS' lena gcuirfear le hobair na gclár roimhe idir contaetha teorann na hÉireann agus Thuaisceart Éireann. Agus an tábhacht phraiticiúil atá leis an gclár á cur san áireamh, tá sé riachtanach a áirithiú, i gcás ina bhfuil sé ag feidhmiú ar mhaithe leis an tsíocháin agus leis an athmhuintearas, go mbeadh CFRE ina rannchuidiú freisin le cobhsaíocht shóisialta, eacnamaíoch agus réigiúnach a chur chun cinn sna réigiúin lena mbaineann, go háirithe trí ghníomhaíochtaí le comhtháthú idir pobail a chur chun cinn. I bhfianaise shainiúlachtaí an chláir, ba cheart é a bhainistiú ar mhodh comhtháite agus déanfar ranníocaíocht na Ríochta Aontaithe a chomhtháthú sa chlár mar ioncam sannta seachtrach. De bhreis air sin, níor cheart feidhm a bheith ag rialacha áirithe i dtaobh roghnú oibríochtaí sa Rialachán seo maidir leis an gclár sin i ndáil le hoibríochtaí ar mhaithe leis an tsíocháin agus leis an athmhuintearas. (19)Leis an Rialachán seo, ba cheart dhá chuspóir atá Interreg-shonrach a chur isteach, ceann chun tacú le cuspóir Interreg-shonrach d'fhonn acmhainn institiúideach a neartú, comhar dlíthiúil agus riaracháin a fheabhsú, go háirithe i gcás ina bhfuil sé nasctha le cur chun feidhme na Teachtaireachta maidir le Réigiúin Teorann, comhar a threisiú idir saoránaigh agus institiúidí agus straitéisí macrairéigiúnacha agus imchuach farraige a fhorbairt agus a chomhordú, agus ceann eile chun aghaidh a thabhairt ar shaincheisteanna sonracha a bhaineann le comhar seachtrach amhail sábháilteacht, slándáil, bainistiú trasnaithe teorann agus imirce.

(20)Ba cheart an chuid is mó den tacaíocht ón Aontas a dhíriú ar líon teoranta cuspóirí beartais chun an tionchar atá ag Interreg a uasmhéadú. (21)Forálacha maidir le cláir Interreg a ullmhú, a fhormheas agus a leasú mar aon le forálacha maidir le forbairt chríochach, le roghnú oibríochtaí, le faireachán agus le meastóireacht, le húdaráis na gclár, le hiniúchadh ar oibríochtaí, agus le trédhearcacht agus le cumarsáid, ba cheart iad a oiriúnú do na sainiúlachtaí a bhaineann le cláir Interreg le hais na bhforálacha a leagtar amach i Rialachán (AE) [RFC nua]. (22)Na forálacha maidir leis na critéir a bhaineann le hoibríochtaí a bhreithniú mar oibríochtaí atá comhpháirteach agus comhoibríoch go fírinneach, na forálacha maidir leis an gcomhpháirtíocht laistigh d'oibríocht Interreg agus maidir le hoibleagáidí an chomhpháirtí cinn mar a leagtar amach le linn na clárthréimhse 2014-2020, ba cheart leaúint díobh. Mar sin féin, ba cheart do chomhpháirtithe Interreg oibriú i gcomhar sna ceithre ghné uile (forbairt, cur chun feidhme, soláthar foirne agus maoiniú) agus, faoi chomhar na réigiún is forimeallaí, i dtrí cinn as ceithre cinn díobh, ós rud é gur cheart gurbh fhusa tacaíocht ó CFRE a chomhcheangal le tacaíocht ó ionstraimí maoinithe sheachtraigh an Aontais ar leibhéal na gclár agus na noibríochtaí araon. (23)Is gá soiléiriú a thabhairt ar na rialacha lena rialáiltear cistí do thionscadail bheaga a cuireadh chun feidhme ó tháinig Interreg ar an bhfód, ach nár cumhdaíodh le forálacha sonracha riamh. Mar a leagtar amach sa Tuairim ó Choiste Eorpach na Réigiún freisin People-to-people and small-scale projects in cross-border cooperation programmes [Tionscadail idir daoine agus tionscadail mhionscála i gcláir um chomhar trasteorann], tá ról tábhachtach ag cistí do thionscadail bheaga den sórt sin chun iontaoibh a chothú idir saoránaigh agus institiúidí, déantar breisluach Eorpach mór a sholáthar agus is mór an rannchuidiú iad le cuspóir foriomlán na gclár um chomhar trasteorann trí chonstaicí teorann a shárú agus limistéir teorann agus a saoránaigh a chomhtháthú. Chun bainistiú mhaoiniú na dtionscadal beag a shimpliú do na faighteoirí deiridh, nach gnách leo cur isteach ar chistí ón Aontas, ba cheart úsáid roghanna costais simplithe agus cnapshuimeanna a bheith éigeantach faoi bhun tairseach áirithe. (24)I ngeall ar rannpháirtíocht níos mó ná Ballstát amháin, agus costais riaracháin a bheith níos airde dá bharr, go háirithe maidir le rialuithe agus le haistriúchán, ba cheart an uasteorainn le haghaidh caiteachas cúnaimh theicniúil a bheith níos airde ná an uasteorainn faoi sprioc na hInfheistíochta le haghaidh post agus fáis. Chun na costais riaracháin níos airde a fhritháireamh, ba cheart na Ballstáit a spreagadh chun an tualach riaracháin maidir le cur chun feidhme tionscadal comhpháirteach a laghdú aon uair is féidir. Sa bhreis air sin, ba cheart íosmhéid áirithe a thabhairt do chláir Interreg a fhaigheann tacaíocht theoranta ón Aontas nó do chláir um chomhar seachtrach trasteorann ar mhaithe le cúnamh teicniúil chun cistiú leordhóthanach le haghaidh gníomhaíochtaí éifeachtacha cúnaimh theicniúil a áirithiú. (25)De bhun mhír 22 agus mhír 23 de Chomhaontú Idirinstitiúideach an 13 Aibreán 2016 maidir le Reachtóireacht Níos Fearr, is gá meastóireacht a dhéanamh ar na Cistí ar bhonn na faisnéise arna bailiú trí cheanglais faireacháin shonracha, agus ró-rialáil agus ualaí riaracháin, ar na Ballstáit go háirithe, á seachaint san am céanna. Ar na ceanglais sin, is féidir a áireamh, i gcás inarb iomchuí, táscairí intomhaiste mar bhonn chun meastóireacht a dhéanamh ar éifeachtaí na gCistí ar an láthair. (26)Bunaithe ar an taithí a fuarthas le linn na clárthréimhse 2014-2020, ba cheart leanúint den chóras lena dtugtar isteach ordlathas soiléir rialacha maidir le hincháilitheacht chaiteachais, agus prionsabal na rialacha maidir le hincháilitheacht chaiteachais a bheidh le bunú ar leibhéal an Aontais nó do chlár Interreg ina iomláine á choinneáil san am céanna chun aon chontrárthachtaí nó neamhréireachtaí a d'fhéadfadh a bheith idir Rialacháin éagsúla agus idir Rialacháin agus rialacha náisiúnta a sheachaint. Ba cheart rialacha breise arna nglacadh ag Ballstát amháin a mbeadh feidhm acu maidir le tairbhithe sa Bhallstát sin a bheith teoranta oiread agus is féidir. Go háirithe, ba cheart forálacha Rialachán Tarmligthe (AE) Uimh. 481/2014 ón gCoimisiún arna ghlacadh don chlárthréimhse 2014-2020 a chomhtháthú sa Rialachán seo. (27)Ba cheart na Ballstáit a spreagadh chun feidhmeanna an údaráis bainistíochta a shannadh do ghrúpáil Eorpach um chomhar críochach nó a chur faoi deara go mbeidh grúpáil den sórt sin, amhail comhlachtaí dlíthiúla trasteorann eile, freagrach as fochlár, infheistíocht chríochach chomhtháite nó ciste do thionscadail bheaga amháin nó níos mó a bhainistiú, nó gníomhú mar chomhpháirtí aonair. (28)Chun leanúint den slabhra íocaíochta arna bhunú don chlárthréimhse 2014-2020, i.e. ón gCoimisiún chuig an gcomhpháirtí cinn trí mheán an údaráis deimhniúcháin, ba cheart leanúint den slabhra íocaíochta sin faoin bhfeidhm chuntasaíochta. Ba cheart an tacaíocht ón Aontas a íoc leis an gcomhpháirtí cinn, mura rud é go dtiocfadh táillí dúbailte as sin le haghaidh an athraithe in euro agus ar ais in airgeadra eile nó vice versa idir an comhpháirtí cinn agus na comhpháirtithe eile. (29)De bhun Airteagal 63(9) de Rialachán (AE, Euratom) [RA-Omnibus] i rialacha earnáilsonracha, cuirfear riachtanais chláir an Chomhair Chríochaigh Eorpaigh (Interreg) san áireamh, go háirithe an fheidhm iniúchóireachta. Dá bhrí sin, ba cheart na forálacha maidir leis an tuairim iniúchóireachta bhliantúil, leis an tuarascáil bhliantúil ar rialú agus leis na hiniúchtaí ar oibríochtaí a shimpliú agus a chur in oiriúint do na cláir sin a bhfuil baint ag breis agus Ballstát amháin leo. (30)Ba cheart slabhra soiléir dliteanais airgeadais a bhunú i leith gnóthú neamhrialtachtaí ó chomhpháirtithe aonair nó ó chomhpháirtithe eile chuig an gCoimisiún, tríd an gcomhpháirtí cinn agus tríd an údarás bainistíochta. Ba cheart foráil a dhéanamh maidir le dliteanas Ballstát, tríú tíortha, tíortha comhpháirtíochta nó tíortha agus críoch thar lear, i gcás nach rabhthas in ann gnóthú a fháil ón gcomhpháirtí aonair ná ó chomhpháirtí eile ná ón gcomhpháirtí cinn, rud a fhágann gurb é an Ballstát a aisíocann an túdarás bainistíochta. Dá réir sin, faoi chláir Interreg, níl aon scóip ann maidir le méideanna neamh-inghnóthaithe ar leibhéal na dtairbhithe. Is gá, mar sin féin, na rialacha a shoiléiriú, i gcás nach naisíocfadh Ballstát, tríú tír, tír chomhpháirtíochta ná tír agus críoch thar lear an túdarás bainistíochta. Ba cheart oibleagáidí an chomhpháirtí cinn maidir le gnóthú a shoiléiriú freisin. Go háirithe, níor cheart cead a bheith ag an údarás bainistíochta é a chur de cheangal ar an gcomhpháirtí cinn nós imeachta breithiúnach a sheoladh i dtír eile. (31)Chun sraith rialacha atá coiteann den chuid is mó a chur i bhfeidhm sna Ballstáit rannpháirteacha agus sna tríú tíortha, sna tíortha comhpháirtíochta nó sna tíortha agus sna críocha thar lear atá rannpháirteach, ba cheart feidhm a bheith ag an Rialachán seo freisin maidir le rannpháirtíocht tríú tíortha, tíortha comhpháirtíochta nó tíortha agus críoch thar lear, mura leagtar rialacha sonracha amach i gCaibidil ar leith den Rialachán seo. Féadfaidh údaráis inchomparáide comhfhreagairt d'údaráis clár Interreg sna tríú tíortha, sna tíortha comhpháirtíochta nó sna tíortha agus sna críocha thar lear. Ba cheart an túsphointe le haghaidh incháilitheacht an chaiteachais a bheith nasctha le síniú an chomhaontaithe maoinithe ag an tríú tír, ag an tír chomhpháirtíochta nó ag an tír agus ag an gcríoch thar lear lena mbaineann. Ba cheart soláthar le haghaidh tairbhithe sa tríú tír, sa tír chomhpháirtíochta nó sa tír agus sa chríoch thar lear a bheith de réir na rialacha maidir le soláthar seachtrach faoi Rialachán (AE, Euratom) [RA-Omnibus nua] ó Pharlaimint na hEorpa agus ón gComhairle. Na nósanna imeachta maidir le tabhairt i gcrích comhaontuithe maoinithe le gach ceann de na tríú tíortha, de na tíortha comhpháirtíochta nó de na tíortha agus de na críocha thar lear, chomh maith leis na comhaontuithe idir an túdarás bainistíochta agus gach tríú tír, tír chomhpháirtíochta nó tír agus críoch thar lear maidir leis an tacaíocht ó ionstraim maoinithe sheachtraigh de chuid an Aontais nó i gcás ranníocaíocht bhreise seachas cómhaoiniú náisiúnta a aistriú ó thríú tír, ó thír chomhpháirtíochta nó ó thír agus críoch thar lear chuig an gclár Interreg, ba cheart iad a leagan amach. (32)Cé gur cheart cláir Interreg, agus tríú tíortha, tíortha comhpháirtíochta nó tíortha agus críocha thar lear rannpháirteach iontu, a chur chun feidhme faoi bhainistíocht chomhroinnte, féadfar comhar na réigiún is forimeallaí a chur chun feidhme faoi bhainistíocht indíreach. Ba cheart rialacha sonracha a leagan amach maidir leis an dóigh leis na cláir sin a chur chun feidhme go hiomlán nó go páirteach faoi bhainistíocht indíreach. (33)Bunaithe ar an taithí a fuarthas ar mhórthionscadail bhonneagair le linn na clárthréimhse 2014-2020 laistigh de na cláir um chomhar trasteorann faoin Ionstraim Eorpach Chomharsanachta, ba cheart na nósanna imeachta a shimpliú. Mar sin féin, ba cheart don Choimisiún cearta áirithe a choinneáil maidir le roghnú na dtionscadal sin. (34)Ba cheart cumhachtaí cur chun feidhme a thabhairt don Choimisiún chun na liostaí de chláir Interreg, an liosta den mhéid foriomlán tacaíochta ón Aontas a ghlacadh agus a leasú do gach clár Interreg agus cinntí a ghlacadh lena bhformheastar cláir Interreg agus leasuithe orthu. Ba cheart na cumhachtaí cur chun feidhme sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún. Cé gur de chineál ginearálta iad na gníomhartha sin, ba cheart an nós imeachta comhairleach a úsáid ós rud é nach leagtar na forálacha amach ach ar bhealach teicniúil iontu. (35)Chun coinníollacha aonfhoirmeacha a áirithiú maidir le cláir Interreg a ghlacadh nó a leasú, ba cheart cumhachtaí cur chun feidhme a thabhairt don Choimisiún. Mar sin féin, i gcás inarb infheidhme, ba cheart cláir um chomhar trasteorann a bheith de réir nósanna imeachta Coiste a bhunaítear faoi Rialachán (AE) [ICR III] agus [ICFCI] maidir leis an gcéad chinneadh formheasta i leith na gclár sin. (36)Chun eilimintí áirithe neamhriachtanacha den Rialachán seo a fhorlíonadh nó a leasú, ba cheart an chumhacht chun gníomhartha a ghlacadh i gcomhréir le hAirteagal 290 de CFAE a tharmligean chuig an gCoimisiún chun an Iarscríbhinn maidir leis an teimpléad do chláir Interreg a leasú. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena náirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, gheobhaidh Parlaimint na hEorpa agus an Chomhairle na doiciméid uile san am céanna leis na saineolaithe sna Ballstáit, agus beidh rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bheidh ag déileáil le hullmhú na ngníomhartha tarmligthe. (37)Ós rud é nach féidir leis na Ballstáit cuspóir an Rialacháin seo a ghnóthú go leordhóthanach, is é sin comhar a chothú idir na Ballstáit agus na Ballstáit agus tríú tíortha, tíortha comhpháirtíochta nó tíortha agus críocha thar lear agus gur fearr is féidir é a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta mar a leagtar amach in Airteagal 5 den Chonradh ar an Aontas Eorpaigh. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú, TAR ÉIS AN RIALACHÁN SEO A GHLACADH: CAIBIDIL I

Forálacha ginearálta

Roinn i

Ábhar, raon feidhme agus comhchodanna Interreg Airteagal 1

Ábhar agus raon feidhme 1.Leis an Rialachán seo leagtar síos rialacha maidir le sprioc an chomhair chríochaigh Eorpaigh (Interreg) d'fhonn comhar a chothú idir na Ballstáit laistigh den Aontas agus idir na Ballstáit agus tríú tíortha, tíortha comhpháirtíochta, críocha eile nó tíortha agus críocha thar lear atá cóngarach dá chéile. 2.Ina theannta sin, leagtar síos leis an Rialachán seo na forálacha is gá chun clársceidealú éifeachtach a áirithiú lena náirítear maidir le cúnamh teicniúil, faireachán, meastóireacht, cumarsáid, incháilitheacht, bainistiú agus rialú, mar aon le bainistiú maoinithe clár faoi sprioc an chomhair chríochaigh Eorpaigh ('cláir Interreg') a fhaigheann tacaíocht ó Chiste Forbraíochta Réigiúnaí na hEorpa ('CFRE'). 3.Maidir le tacaíocht ón 'Ionstraim um Chúnamh Réamhaontachais' (ICR III)', ón 'Ionstraim maidir leis an gComharsanacht, an Fhorbairt agus an Comhair Idirnáisiúnta' ('ICFCI') agus ón gcistiú le haghaidh na dtíortha agus na gcríoch thar lear uile don tréimhse 2021 go 2027 a bhunaítear mar Chlár le Cinneadh (AE) XXX ('Clár na dtíortha agus na gcríoch thar lear') ón gComhairle do chláir Interreg (na trí hionstraim le chéile: 'ionstraimí maoinithe sheachtraigh an Aontais'), sainítear sa Rialachán seo cuspóirí sonracha breise mar aon le comhtháthú na gcistí sin i gcláir Interreg, na critéir chun go mbeidh tríú tíortha, tíortha comhpháirtíochta agus tíortha agus críocha thar lear agus a réigiúin incháilithe agus rialacha cur chun feidhme sonracha áirithe. 4.Maidir le tacaíocht ó CFRE agus ó ionstraimí maoinithe sheachtraigh an Aontais (dá ngairtear 'na cistí Interreg' go comhpháirteach) do chláir Interreg, sainítear sa Rialachán seo na cuspóirí atá Interreg-shonrach mar aon leis an eagrú, na critéir chun go mbeidh na Ballstáit, tríú tíortha, tíortha comhpháirtíochta, tíortha agus críocha thar lear agus a réigiúin incháilithe, na hacmhainní airgeadais, agus na critéir maidir lena leithdháileadh. 5.Beidh feidhm ag Rialachán (AE) [RFC nua] agus Rialachán (AE) [CFRE nua] maidir le cláir Interreg, ach amháin i gcás ina bhforáiltear go sonrach dá mhalairt faoi na Rialacháin sin agus faoin Rialachán seo nó i gcás nach bhféadfaidh feidhm a bheith ag forálacha Rialachán (AE) [RFC nua] ach maidir le sprioc na hInfheistíochta le haghaidh post agus fáis. Airteagal 2

Sainmhínithe 1.Chun críche an Rialacháin seo, beidh feidhm ag na sainmhínithe in Airteagal [2] de Rialachán (AE) [RFC nua]. Beidh feidhm freisin ag na sainmhínithe seo a leanas: (1)ciallaíonn 'tairbhí ICR' tír nó críoch a liostaítear in Iarscríbhinn I a ghabhann le Rialachán (AE) [ICR III]; (2)ciallaíonn 'tríú tír' tír nach Ballstát den Aontas í agus nach bhfaigheann tacaíocht ó chistí Interreg; (3)ciallaíonn 'tír chomhpháirtíochta' tairbhí ICR nó tír nó críoch a chumhdaítear le 'Limistéar geografach na comharsanachta' a liostaítear in Iarscríbhinn I a ghabhann le Rialachán (AE) [ICFCI] agus Cónaidhm na Rúise, agus a fhaigheann tacaíocht ó ionstraimí maoinithe sheachtraigh an Aontais; (4)ciallaíonn 'comhlacht dlíthiúil trasteorann' comhlacht díthiúil arna bhunú faoi dhlíthe ceann de na tíortha atá rannpháirteach i gclár Interreg ar choinníoll go gcuireann údaráis chríochacha nó comhlachtaí eile ó dhá thír rannpháirteacha ar a laghad ar bun é. 2.Chun críche an Rialacháin seo, i gcás ina ndéantar tagairt do 'Ballstát' i bhforálacha Rialachán (AE) [RFC nua], forléireofar í mar thagairt a chiallaíonn an 'Ballstát atá ina óstach ar an údarás bainistíochta' agus i gcás ina ndéantar tagairt i bhforálacha do 'Gach Ballstát' nó do 'Ballstáit', forléireofar í mar thagairt a chiallaíonn 'na Ballstáit agus, i gcás inarb infheidhme, tríú tíortha, tíortha comhpháirtíochta agus tíortha agus críocha thar lear atá rannpháirteach i gclár Interreg ar leith'. Chun críche an Rialacháin seo, i gcás ina ndéantar tagairt i bhforálacha Rialachán (AE) [RFC nua] do 'na Cistí' mar a liostaítear i [bpointe (a) d'Airteagal 1(1)] den Rialachán sin nó do 'CFRE', forléireofar í mar thagairt lena gcumhdaítear an ionstraim maoinithe sheachtraigh lena mbaineann de chuid an Aontais freisin. Airteagal 3

Comhchodanna de sprioc an chomhair chríochaigh Eorpaigh (Interreg) Faoi sprioc an chomhair chríochaigh Eorpaigh (Interreg), tabharfar tacaíocht do na comhchodanna seo a leanas le CFRE, agus, i gcás inarb infheidhme, le hionstraimí maoinithe sheachtraigh ón Aontas: (1)comhar trasteorann idir réigiúin chóngaracha le tacú le forbairt réigiúnach chomhtháite (comhchuid 1): (a)comhar trasteorann inmheánach idir réigiúin teorann talún chóngaracha in dhá Bhallstát nó níos mó nó idir réigiúin teorann talún chóngaracha i mBallstát amháin ar a laghad agus tríú tír amháin nó níos mó a liostaítear in Airteagal 4(3); nó (b)comhar trasteorann seachtrach idir réigiúin teorann talún chóngaracha de chuid Ballstát amháin ar a laghad agus de chuid ceann amháin nó níos mó díobh seo a leanas:

(i)tairbhithe ICR; nó (ii)tíortha comhpháirtíochta a fhaigheann tacaíocht ó ICFCI; nó (iii)Cónaidhm na Rúise, chun go gcumasófar a rannpháirtíocht i gcomhar trasteorann a fhaigheann tacaíocht ó ICFCI freisin; (2)comhar trasnáisiúnta agus comhar muirí ar fud críocha trasnáisiúnta móra nó timpeall imchuacha farraige, lena mbaineann comhpháirtithe clár náisiúnta, réigiúnacha agus áitiúla sna Ballstáit, i dtríú tíortha agus i dtíortha comhpháirtíochta agus sa Ghraonlainn, d'fhonn céim níos airde de chomhtháthú críochach a bhaint amach ('comhchuid 2'; i gcás nach dtagraítear ach do chomhar trasnáisiúnta: 'comhchuid 2A'; i gcás nach dtagraítear ach do chomhar muirí: 'comhchuid 2B'); (3)comhar na réigiún is forimeallaí eatarthu féin agus leis na tríú tíortha comharsanachta nó leis na tíortha comhpháirtíochta comharsanachta nó leis na tíortha agus leis na críocha thar lear nó roinnt díobh chun a gcomhtháthú réigiúnach a éascú ina gcomharsanacht ('comhchuid 3'); (4)comhar idir-réigiúnach chun éifeachtacht an bheartais comhtháthaithe ('comhchuid 4') a threisiú trí na nithe seo a leanas a chur chun cinn: (a)malartú taithí, cineálacha cur chuige nuálacha agus fothú acmhainneachta i ndáil leis na nithe seo a leanas: (i)cláir Interreg a chur chun feidhme; (ii)cláir a bhaineann le sprioc na hInfheistíochta le haghaidh post agus fáis a chur chun feidhme, go háirithe maidir le gníomhaíochtaí idir-réigiúnacha agus trasnáisiúnta le tairbhithe atá lonnaithe i mBallstát amháin eile ar a laghad; (iii)cur ar bun, feidhmiú agus úsáid grúpálacha Eorpacha um chomhar críochach; (b)anailís ar threochtaí forbartha i ndáil le haidhmeanna comhtháthaithe chríochaigh; (5)infheistíochtaí nuálaíochta idir-réigiúnacha le tráchtálú agus tionscadail nuálaíochta idir-réigiúnacha a mhéadú ó scála, rud a d'fheádfadh forbairt slabhraí luacha Eorpacha a spreagadh ('comhchuid 5'). Roinn ii

Cumhdach geografach Airteagal 4

Cumhdach geografach le haghaidh comhar trasteorann 1.Maidir le comhar trasteorann, is iad na réigiúin de leibhéal NUTS 3 de chuid an Aontais feadh gach teorann talún inmheánaí agus seachtraí le tríú tíortha nó le tíortha comhpháirtíochta atá le tacaíocht a fháil ó CFRE. 2.Gheobhaidh na réigiúin ar theorainneacha muirí atá nasctha os cionn na farraige le nasc seasta tacaíocht faoi chomhar trasteorann freisin. 3.Féadfar réigiúin san Iorua, san Eilvéis agus sa Ríocht Aontaithe a bheith i gceist le cláir Interreg faoi chomhar trasteorann inmheánach arb ionann iad agus réigiúin de leibhéal NUTS 3 mar aon le Lichtinstéin, le hAndóra agus le Monacó. 4.Maidir le comhar trasteorann seachtrach, is iad na réigiúin a mbeidh tacaíocht le fáil acu ó ICR III nó ICFCI na réigiúin de leibhéal NUTS 3 de chuid na tíre comhpháirtíochta lena mbaineann nó, murab ann d'aicmiú NUTS, limistéir choibhéiseach feadh gach teorann talún idir na Ballstáit agus na tíortha comhpháirtíochta atá incháilithe faoi ICR III nó ICFCI. Airteagal 5

Cumhdach geografach le haghaidh comhar trasnáisiúnta agus comhar muirí 1.Maidir le comhar trasnáisiúnta agus comhar muirí, is iad na réigiúin a mbeidh tacaíocht le fáil acu ó CFRE na réigiúin de leibhéal NUTS 2 de chuid an Aontais lena gcumhdaítear limistéir feidhme chomhtheagmhálacha, agus straitéisí macrairéigiúnacha nó straitéisí imchuach farraige á gcur san áireamh, i gcás inarb infheidhme.

2.Féadfar na háiteanna seo a leanas a chumhdach i gcláir Interreg maidir le comhar trasnáisiúnta agus comhar muirí: (a)réigiúin san Íoslainn, san Iorua, san Eilvéis, sa Ríocht Aontaithe agus i Lichtinstéin, in Andóra, i Monacó agus i San Mairíne; (b)An Ghraonlainn; (c)Oileáin Fharó; (d)réigiúin i dtíortha comhpháirtíochta faoi ICR III nó ICFCI; cibé acu a fhaigheann nó nach bhfaigheann siad tacaíocht ó bhuiséad AE. 3.Réigiúin de leibhéal NUTS 2 nó, murab ann d'aicmiú NUTS, limistéir choibhéiseacha, a bheidh sna réigiúin, sna tríú tíortha nó sna tíortha comhpháirtíochta a liostaítear i mír 2. Airteagal 6

Cumhdach geografach le haghaidh chomhar na réigiún is forimeallaí 1.Maidir le comhar na réigiún is forimeallaí, gheobhaidh na réigiúin uile a liostaítear sa chéad mhír d'Airteagal 349 de CFAE tacaíocht ó CFRE. 2.Le cláir Interreg na réigiún is forimeallaí, féadfar tíortha comhpháirtíochta comharsanachta a fhaigheann tacaíocht ó ICFCI nó tíortha agus críocha thar lear a fhaigheann tacaíocht ó Chlár na dtíortha agus na gcríoch thar lear, nó iad araon, a chumhdach. Airteagal 7

Cumhdach geografach le haghaidh comhar idir-réigiúnach agus

infheistíochtaí nuálaíochta idir-réigiúnacha 1.I gcás clár Interreg ar bith faoi chomhchuid 4 nó i gcás infheistíochtaí nuálaíochta idir-réigiúnacha faoi chomhchuid 5, tabharfar tacaíocht do chríoch iomlán an Aontais le CFRE. 2.Féadfar a chumhdach i gcláir Interreg faoi chomhchuid 4 na tríú tíortha, na tíortha comhpháirtíochta, na críocha eile nó na tíortha agus na críocha thar lear dá dtagraítear in Airteagal 4, in Airteagal 5 agus in Airteagal 6 a chumhdach go hiomlán nó go páirteach, cibé acu a fhaigheann nó nach bhfaigheann siad tacaíocht ó ionstraimí maoinithe sheachtraigh an Aontais. Airteagal 8

An liosta limistéar a chumhdaítear sna cláir Interreg a gheobhaidh tacaíocht 1.Chun críocha Airteagal 4, Airteagal 5 agus Airteagal 6, glacfaidh an Coimisiún cinneadh cur chun feidhme ina leagfar amach an liosta limistéar clár Interreg a mbeidh tacaíocht le fáil acu, arna mhiondealú do gach comhchuid agus gach clár Interreg. Glacfar an gníomh cur chun feidhme sin i gcomhréir leis an nós imeachta comhairleach dá dtagraítear in Airteagal 63(2). Déanfar cláir Interreg trasteorann sheachtracha a liostú mar 'cláir Interreg CTT ICR III' nó mar 'cláir Interreg maidir le comhar trasteorann comharsanachta'. 2.Sa ghníomh cur chun feidhme dá dtagraítear i mír 1, beidh liosta freisin ina sonraítear na réigiúin sin de leibhéal NUTS 3 de chuid an Aontais arna gcur san áireamh le haghaidh leithdháileadh CFRE maidir le comhar trasteorann ag gach teorainn inmheánach, agus na teorainneacha seachtracha arna gcumhdach ag ionstraimí maoinithe sheachtraigh an Aontais, mar aon le liosta ina sonraítear na réigiúin sin de leibhéal NUTS 3 a chuirtear san áireamh chun críocha leithdháilte faoi chomhchuid 2B dá dtagraítear i bpointe (b) d'Airteagal 9(3). 3.Réigiúin i dtríú tíortha nó i dtíortha comhpháirtíochta nó i gcríocha lasmuigh den Aontas nach bhfaigheann tacaíocht ó CFRE ná ó ionstraim maoinithe sheachtraigh de chuid an Aontais, luafar ar an liosta dá dtagraítear i mír 1 iad. Roinn iii

Acmhainní agus rátaí cómhaoinithe Airteagal 9

Acmhainní CFRE do sprioc an chomhair chríochaigh Eorpaigh (Interreg)

1.Beidh acmhainní CFRE do sprioc an chomhair chríochaigh Eorpaigh (Interreg) cothrom le EUR 8 430 000 000 de na hacmhainní foriomlána atá ar fáil le haghaidh an ghealltanais bhuiséadaigh ó CFRE, ó CSE+ agus ón gCiste Comhtháthaithe don chlárthréimhse 2021-2027 agus a leagtar amach in Airteagal [102(1)] de Rialachán (AE) [RFC nua]. 2.Déanfar na hacmhainní dá dtagraítear i mír 1 a leithdháileadh mar a leanas: (a)52,7 % (i.e., iomlán EUR 4 440 000 000) le haghaidh comhair thrasteorann (comhchuid 1); (b)31,4 % (i.e., iomlán EUR 2 649 900 000) le haghaidh comhar trasteorann agus comhar muirí (comhchuid 2); (c)3,2 % (i.e., iomlán EUR 270 100 000) le haghaidh chomhar na réigiún is forimeallaí (comhchuid 3); (d)1,2 % (i.e., iomlán EUR 100 000 000) le haghaidh comhar idir-réigiúnach (comhchuid 4); (e)11,5 % (i.e., iomlán EUR 970 000 000) le haghaidh infheistíochtaí nuálaíochta idir-réigiúnacha (comhchuid 5); 3.Déanfaidh an Coimisiún a sciar de na méideanna foriomlána le haghaidh chomhchuid 1, chomhchuid 2 agus chomhchuid 3 a chur in iúl do gach Ballstát agus iad miondealaithe de réir bliana. Bainfear úsáid as méid an daonra sna réigiúin seo a leanas le haghaidh an mhiondealaithe de réir Ballstáit: (a)Réigiúin de leibhéal NUTS 3 i gcomhair chomhchuid 1 agus na réigiún sin de leibhéal NUTS 3 le haghaidh chomhchuid 2B a liostaítear sa chinneadh cur chun feidhme faoi Airteagal 8(2); (b)Réigiúin de leibhéal NUTS 2 i gcomhair chomhchuid 2A agus chomhchuid 3. 4.Féadfaidh gach Ballstát suas le 15 % dá leithdháileadh airgeadais le haghaidh chomhchuid 1, chomhchuid 2 agus chomhchuid 3 a aistriú ó cheann amháin de na comhchodanna sin go ceann nó níos mó de na comhchodanna eile. 5.Bunaithe ar na méideanna a chuirtear in iúl de bhun mhír 3, déanfaidh gach Ballstát an Coimisiún a chur ar an eolas faoi cé acu ar bhain nó nár bhain sé úsáid as an rogha aistrithe dá bhforáiltear in Airteagal 4, agus faoin mbealach a ndearna sé amhlaidh, agus faoi dháileadh a sciar ar na cláir Interreg ina bhfuil na Ballstáit rannpháirteach a tháinig dá bharr sin. Airteagal 10

Forálacha idirchistí 1.Glacfaidh an Coimisiún gníomh cur chun feidhme ina leagfar amach an doiciméad straitéiseach ilbhliantúil maidir leis na cláir Interreg trasteorann sheachtracha a fhaigheann tacaíocht ó CFRE agus ICFCI nó ICR III. Glacfar an gníomh cur chun feidhme sin i gcomhréir leis an nós imeachta comhairleacha dá dtagraítear in Airteagal 63(2). Maidir le cláir Interreg a fhaigheann tacaíocht ó CFRE agus ICFCI, leagfar amach na heilimintí dá dtagraítear in Airteagal 12(2) de Rialachán (AE) [ICFCI] sa ghníomh cur chun feidhme sin. 2.Maidir leis an ranníocaíocht ó CFRE le cláir Interreg trasteorann sheachtracha a gheobhaidh tacaíocht freisin ón gclúdach airgeadais faoi ICR III a leithdháiltear ar chomhar trasteorann (dá ngairtear 'CTT ICR III' anseo feasta) nó ón gclúdach airgeadais faoi ICFCI a leithdháiltear ar chomhar trasteorann le haghaidh limistéar geografach na comharsanachta (dá ngairtear 'CTT ICFCI' anseo feasta), déanfaidh an Coimisiún agus na Ballstáit lena mbaineann í a leagan síos. Ní dhéanfar ranníocaíocht CFRE a leagfar síos do gach Ballstát a ath-leithdháileadh ina dhiaidh sin ar na Ballstáit lena mbaineann. 3.Deonófar tacaíocht ó CFRE do chláir Interreg trasteorann sheachtracha ar choinníoll go ndéanfar foráil maidir le méideanna atá coibhéiseach le CTT ICR III agus CTT ICFCI faoin doiciméad clársceidealaithe straitéisigh ábhartha. Beidh an choibhéis sin faoi réir uasmhéid a leagtar amach i ngníomh reachtach ICR III nó ICFCI. Mar sin féin, i gcás ina dtagann laghdú ar an méid coibhéiseach do na blianta atá fanta de bharr an athbhreithnithe ar an doiciméad clársceidealaithe straitéisigh ábhartha faoi ICR III nó ICFCI, déanfaidh gach Ballstát lena mbaineann rogha astu seo a leanas: (a)an sásra a iarraidh faoi Airteagal 12(3);

(b)leanúint den chlár Interreg leis an tacaíocht atá fanta ó CFRE agus CTT ICR III nó CTT ICFCI; nó (c)rogha (a) agus rogha (b) a chomhcheangal le chéile. 4.Déanfar na leithreasuithe bliantúla a chomhfhreagraíonn don tacaíocht ó CFRE, CTT ICR III nó CTT ICFCI do chláir Interreg trasteorann sheachtracha a chur isteach sna línte buiséid ábhartha le haghaidh ghnás buiséadach 2021. 5.Más rud é go gcuireann an Coimisiún leithdháileadh airgeadais sonrach san áireamh le cuidiú le tíortha comhpháirtíochta nó réigiúin chomhpháirtíochta faoi Rialachán (AE) [ICFCI] agus tíortha agus críocha thar lear faoi Chinneadh [an Cinneadh maidir leis na tíortha agus leis na críocha thar lear] ón gComhairle nó leo araon a gcomhar leis na réigiúin chomharsanachta is forimeallaí san Aontas a neartú i gcomhréir le hAirteagal [33(2)] de Rialachán (AE) [ICFCI] nó le hAirteagal [87] de [an Cinneadh maidir le Clár na dtíortha agus na gcríoch thar lear] nó iad araon, féadfaidh CFRE, i gcomhréir leis an Rialachán seo, i gcás inarb iomchuí agus ar bhonn cómhalartachta agus comhréireachta maidir leis an leibhéal cistiúcháin ó ICFCI nó ó Chlár na dtíortha agus na gcríoch thar lear nó iad araon, a bheith ina rannchuidiú freisin le gníomhaíochtaí arna gcur chun feidhme ag tír chomhpháirtíochta nó réigiún comhpháirtíochta nó aon eintiteas eile faoi Rialachán (AE) [ICFCI], ag tír, críoch nó aon eintiteas eile faoi [an Cinneadh maidir leis na tíortha agus leis na críocha thar lear] nó ag ceann de na réigiúin is forimeallaí san Aontas, go háirithe, clár Interreg amháin nó cláir Interreg chomhpháirteacha faoi chomhchuid 2, faoi chomhchuid 3 nó faoi chomhchuid 4 nó faoi bhearta comhair dá dtagraítear in Airteagal 60 a bhunaítear agus a chuirtear chun feidhme de bhun an Rialacháin seo. Airteagal 11

Liosta acmhainní do chláir Interreg 1.Ar bhonn na faisnéise arna soláthar ag na Ballstáit de bhun Airteagal 9(5), glacfaidh an Coimisiún gníomh cur chun feidhme ina leagfar amach liosta de na cláir Interreg uile agus ina léireofar, in aghaidh an chláir, méid foriomlán na tacaíochta iomláine ó CFRE agus, i gcás inarb infheidhme, an tacaíocht iomlán ó ionstraimí maoinithe sheachtraigh an Aontais. Déanfar an gníomh cur chun feidhme sin a ghlacadh i gcomhréir leis an nós imeachta comhairleach dá dtagraítear in Airteagal 63(2). 2.Beidh liosta de na méideanna arna naistriú de bhun Airteagal 9(5) sa ghníomh cur chun feidhme sin miondealaithe in aghaidh an Bhallstáit agus in aghaidh na hionstraime maoinithe sheachtraigh de chuid an Aontais. Airteagal 12

Acmhainní a chur ar ais agus scor 1.In 2022 agus 2023, maidir leis an ranníocaíocht bhliantúil ó CFRE leis na cláir Interreg trasteorann sheachtracha ar ina leith nár cuireadh clár ar bith faoi bhráid an Choimisiúin faoin 31 Meitheamh de na blianta ábhartha, agus nár ath-leithdháileadh ar chlár eile a cuireadh isteach faoin gcatagóir chéanna de na cláir Interreg trasteorann sheachtracha, déanfar í a leithdháileadh ar na cláir Interreg trasteorann inmheánacha ina bhfuil an Ballstát lena mbaineann nó na Ballstáit lena mbaineann rannpháirteach. 2.Más rud é, faoin 31 Márta 2024, gurb ann fós do chláir Interreg trasteorann sheachtracha nár cuireadh faoi bhráid an Choimisiúin, maidir leis an ranníocaíocht iomlán ó CFRE dá dtagraítear in Airteagal 9(5) leis na cláir sin le haghaidh na mblianta atá fanta suas go 2027, nach bhfuiltear tar éis a ath-leithdháileadh ar chlár Interreg trasteorann seachtrach eile a fhaigheann tacaíocht freisin ó CTT ICR III nó CTT ICFCI, déanfar í a leithdháileadh ar na cláir Interreg trasteorann sheachtracha ina bhfuil an Ballstát nó na Ballstáit lena mbaineann rannpháirteach. 3.Maidir le haon chlár Interreg trasteorann a d'fhormheas an Coimisiún cheana, scoirfear de, nó laghdófar an leithdháileadh ar an gclár sin, i gcomhréir leis na rialacha agus na nósanna imeachta is infheidhme, go háirithe, i gcás: (a)nár shínigh ceachtar de na tíortha comhpháirtíochta arna gcumhdach ag an gclár Interreg an comhaontú maoinithe iomchuí faoi na sprioc-amanna a leagtar amach i gcomhréir le hAirteagal 57; (b)nach féidir an clár Interreg a chur chun feidhme mar a bhí beartaithe i ngeall ar fhadhbanna sa chaidreamh idir na tíortha rannpháirteacha. I gcásanna den sórt sin, maidir leis an ranníocaíocht ó CFRE dá dtagraítear i mír 1 a chomhfhreagraíonn do thráthchodanna bliantúla nach bhfuil geallta fós, nó tráthchodanna bliantúla a gealladh ach a saoradh go hiomlán nó go páirteach as an ngealltanas sin le linn na bliana buiséadaí céanna, nach bhfuiltear tar éis a ath-leithdháileadh ar chlár Interreg trasteorann seachtrach eile a fhaigheann tacaíocht ó CTT ICR III nó CTT ICFCI, freisin, déanfar í a leithdháileadh ar na cláir Interreg trasteorann inmheánacha ina bhfuil an Ballstát nó na Ballstáit lena mbaineann rannpháirteach. 4.Maidir le clár Interreg faoi chomhchuid 2 a d'fhormheas an Coimisiún cheana, scoirfear de rannpháirtíocht tíre comhpháirtíochta nó na Graonlainne, má dhéantar de réir ceann de na cásanna a leagtar amach i bpointe (a) agus i bpointe (b) den chéad fhomhír de mhír 3. Iarrfaidh na Ballstáit rannpháirteacha agus, i gcás inarb infheidhme, na tíortha comhpháirteacha rannpháirteacha atá fanta ceann de na nithe seo a leanas: (a)go scoirfear den chlár Interreg ina iomláine, go háirithe i gcás nach bhféadfar na príomhdhúshláin chomhpháirteacha maidir le forbairt a bhaint amach gan rannpháirtíocht na tíre comhpháirtíochta sin ná na Graonlainne; (b)go ndéanfar an leithdháileadh ar an gclár Interreg sin a laghdú, i gcomhréir leis na rialacha agus leis na nósanna imeachta is infheidhme; (c)go leanfar den chlár Interreg gan rannpháirtíocht na tíre comhpháirtíochta sin ná na Graonlainne. I gcás ina laghdaítear an leithdháileadh ar an gclár Interreg de bhun phointe (b) den dara fomhír den mhír seo, maidir leis an ranníocaíocht ó CFRE a chomhfhreagraíonn do thráthchodanna bliantúla nach bhfuil geallta fós, déanfar í a leithdháileadh ar chlár Interreg eile faoi chomhchuid 2 ina bhfuil Ballstát amháin nó níos mó rannpháirteach nó, i gcás nach bhfuil Ballstát rannpháirteach ach amháin i gclár Interreg amháin faoi chomhchuid 2, ar chlár Interreg trasteorann inmheánach amháin nó níos mó ina bhfuil an Ballstát sin rannpháirteach.

5.Bainfear úsáid as an ranníocaíocht ó ICR III, ICFCI nó Clár na dtíortha agus na gcríoch thar lear arna laghdú de bhun an Airteagail seo i gcomhréir le Rialachán (AE) [ICR III], Rialachán (AE) [ICFCI] nó Cinneadh (AE) [Na tíortha agus na críocha thar lear] ón gComhairle. 6.Más rud é, maidir le tríú tír nó tír chomhpháirtíochta a rannchuidíonn le clár Interreg trí acmhainní náisiúnta, ach nach ionann iad agus cómhaoiniú náisiúnta tacaíochta ó CFRE ná ó ionstraim maoinithe sheachtraigh de chuid an Aontais, go laghdaíonn sí an ranníocaíocht sin le linn chur chun feidhme an chláir Interreg ar bhealach foriomlán nó maidir le hoibríochtaí comhpháirteacha a roghnaíodh cheana agus tar éis an doiciméad dá ndéantar foráil in Airteagal 22(6) a fháil, iarrfaidh an Ballstát rannpháirteach nó na Ballstáit rannpháirteacha ceann amháin de na roghanna a leagtar amach sa dara fomhír de mhír 4. Airteagal 13

Rátaí cómhaoinithe Ní bheidh an ráta cómhaoinithe ar leibhéal gach cláir Interreg níos airde ná 70 %, mura rud é, maidir le cláir Interreg trasteorann sheachtracha nó cláir Interreg faoi chomhchuid 3, go socrófar céatadán níos airde ná sin i Rialachán (AE) [ICR III], i Rialachán (AE) [ICFCI] nó i gCinneadh (AE) [Clár na dtíortha agus na gcríoch thar lear] ón gComhairle nó in aon ghníomh arna ghlacadh fúthu. CAIBIDIL II

Cuspóirí Interreg-shonracha agus díriú téamach Airteagal 14

Cuspóirí Interreg-shonracha 1.Beidh CFRE, laistigh dá raon feidhme mar a leagtar amach in Airteagal [4] de Rialachán (AE) [CFRE nua], agus, i gcás inarb infheidhme, ionstraimí maoinithe sheachtraigh an Aontais, ina rannchuidiú leis na cuspóirí beartais a leagtar amach in Airteagal [4(1)] de Rialachán (AE) [RFC nua] trí ghníomhaíochtaí comhpháirteacha faoi chláir Interreg. 2.I gcás an chláir PEACE PLUS, i gcás ina mbeidh sé ag feidhmiú ar mhaithe leis an tsíocháin agus leis an athmhuintearas, beidh CFRE, mar chuspóirí sonrach faoi chuspóir beartais 4, ina rannchuidiú freisin le cobhsaíocht shóisialta, eacnamaíoch agus réigiúnach a chur chun cinn sna réigiúin lena mbaineann, go háirithe trí ghníomhaíochtaí chun comhtháthú idir pobail a chur chun cinn. Beidh tosaíocht ar leith mar thacaíocht leis an gcuspóir sonrach sin. 3.De bhreis ar na cuspóirí sonracha le haghaidh CFRE a leagtar amach in Airteagal [2] de Rialachán (AE) [CFRE nua], féadfaidh CFRE agus, i gcás inarb infheidhme, ionstraimí maoinithe sheachtraigh an Aontais, a bheith ina rannchuidiú freisin leis na cuspóirí sonracha faoi CB 4 mar a leanas: (a)feabhas a chur ar éifeachtacht margaí saothair agus rochtain ar fhostaíocht ar ardcháilíocht thar theorainneacha a fheabhsú freisin; (b)rochtain ar oideachas, ar oiliúint agus ar fhoghlaim ar feadh an tsaoil thar theorainneacha a fheabhsú mar aon le cáilíocht an méid sin a fheabhsú, d'fhonn cur leis an leibhéal oideachais a bhaintear amach agus le leibhéil na scileanna do chách a aithnítear thar theorainneacha; (c)feabhas a chur ar rochtain chomhionann thráthúil ar sheirbhísí cúraim sláinte ardcháilíochta, inbhuanaithe agus inacmhainne thar theorainneacha; (d)feabhas a chur ar inrochtaineacht, ar éifeachtacht agus ar athléimneacht córas sláinte agus seirbhísí cúraim fhadtéarmaigh thar theorainneacha; (e)cuimsiú sóisialta a chur chun cinn agus an bhochtaineacht a chomhrac, lena náirítear trí chomhionannas deiseanna a fheabhsú agus idirdhealú a chomhrac thar theorainneacha. 4.Faoi chomhchuid 1, faoi chomhchuid 2 agus faoi chomhchuid 3, féadfaidh CFRE agus, i gcás inarb infheidhme, ionstraimí maoinithe sheachtraigh an Aontais a bheith ina dtacaíocht freisin leis an gcuspóir Interreg-shonrach 'rialachas Interreg níos fearr', go háirithe trí na gníomhaíochtaí seo a leanas: (a)faoi chláir Interreg faoi chomhchuid 1 agus faoi chomhchuid 2B: (i)acmhainn institiúideach údarás poiblí a fheabhsú, go háirithe na cinn ar tugadh sainordú dóibh críoch shonrach a bhainistiú, agus acmhainn páirtithe leasmhara a fheabhsú freisin; (ii)riarachán poiblí éifeachtúil a fheabhsú trí chomhar dlíthiúil agus riaracháin agus comhar idir saoránaigh agus institiúidí a chur chun cinn, go háirithe, d'fhonn constaicí dlíthiúla agus constaicí eile i réigiúin teorann a réiteach; (b)faoi chláir Interreg faoi chomhchuid 1, faoi chomhchuid 2 agus faoi chomhchuid 3: acmhainn institiúideach údarás poiblí agus páirtithe leasmhara a fheabhsú chun straitéisí macrairéigiúnacha agus straitéisí imchuach farraige a chur chun feidhme; (c)faoi na cláir Interreg trasteorann sheachtracha agus faoi chomhchuid 2 agus faoi chomhchuid 3 a fhaigheann tacaíocht ó na cistí Interreg, i dteannta phointe (a) agus phointe (b): muinín fhrithpháirteach a chothú, go háirithe trí ghníomhaíochtaí idir daoine a spreagadh, trí dhaonlathas inbhuanaithe a fheabhsú agus trí thacú le gníomhartha na sochaí sibhialta agus lena ról ó thaobh próisis a athchóiriú agus aistrithe chun an daonlathais;

5.Faoi chláir Interreg trasteorann sheachtracha agus faoi chomhchuid 2 agus faoi chomhchuid 3, beidh CFRE agus, i gcás inarb infheidhme, ionstraimí maoinithe sheachtraigh an Aontais ina rannchuidiú freisin leis an gcuspóir Interreg-shonrach seachtrach 'Eoraip níos sábháilte agus níos sláine', go háirithe trí ghníomhaíochtaí i réimsí an bhainistithe trasnaithe teorann, na soghluaisteacha sna teorainneacha agus an bhainistithe imirce, lena náirítear cosaint imirceach. Airteagal 15

Díriú téamach 1.Maidir le 60 % ar a laghad de CFRE agus, i gcás inarb infheidhme, d'ionstraimí maoinithe sheachtraigh an Aontais arna leithdháileadh faoi thosaíochtaí seachas le haghaidh cúnamh teicniúil ar gach clár Interreg faoi chomhchuid 1, faoi chomhchuid 2 agus faoi chomhchuid 3, déanfar é a leithdháileadh ar thrí cinn ar a mhéad de na cuspóirí beartais a leagtar amach in Airteagal [4(1)] de Rialachán (AE) [RFC nua]. 2.Maidir le 15 % breise de na leithdháilí ó CFRE agus, i gcás inarb infheidhme, ó ionstraimí maoinithe sheachtraigh an Aontais faoi thosaíochtaí seachas le haghaidh cúnamh teicniúil, déanfar iad a leithdháileadh ar gach clár Interreg faoi chomhchuid 1, faoi chomhchuid 2 agus faoi chomhchuid 3 ar an gcuspóir Interreg-shonrach a bhaineann le 'rialachas Interreg níos fearr' nó ar an gcuspóir Interreg-shonrach seachtrach 'Eoraip níos sábháilte agus níos sláine'. 3.I gcás ina bhfaigheann straitéis mhacrairéigiúnach tacaíocht ó chlár Interreg faoi chomhchuid 2A, déanfar na leithdháiltí iomlána ó CFRE agus, i gcás inarb infheidhme, ionstraimí maoinithe sheachtraigh an Aontais faoi thosaíochtaí seachas le haghaidh cúnamh teicniúil a chláreagrú i ndáil le cuspóirí na straitéise sin. 4.I gcás ina bhfaigheann straitéis mhacrairéigiúnach nó straitéis imchuach farraige tacaíocht ó chlár Interreg faoi chomhchuid 2B, déanfar ar a laghad 70 % de na leithdháiltí iomlána ó CFRE agus, i gcás inarb infheidhme, ionstraimí maoinithe sheachtraigh an Aontais faoi thosaíochtaí seachas le haghaidh cúnamh teicniúil a leithdháileadh ar chuspóirí na straitéise sin. 5.Maidir le cláir Interreg faoi chomhchuid 4, i ndáil le leithdháiltí iomlána ó CFRE agus, i gcás inarb infheidhme, ionstraimí maoinithe sheachtraigh an Aontais faoi thosaíochtaí seachas le haghaidh cúnamh teicniúil, leithdháilfear iad ar an gcuspóir Interreg-shonrach 'rialachas Interreg níos fearr'. CAIBIDIL III

Clársceidealú Roinn i

Cláir Interreg a ullmhú, a fhormheas agus a leasú Airteagal 16

Cláir Interreg a ullmhú agus a chur isteach 1.Déanfar sprioc an chomhair chríochaigh Eorpaigh (Interreg) a chur chun feidhme trí chláir Interrreg faoi bhainistíocht chomhroinnte cé is moite de chomhchuid 3 a fhéadfar a chur chun feidhme ina hiomláine nó go páirteach faoi bhainistíocht indíreach agus diomaite de chomhchuid 5 a chuirfear chun feidhme faoi bhainistíocht dhíreach nó indíreach. 2.Déanfaidh na Ballstáit rannpháirteacha agus, i gcás inarb infheidhme, tríú tíortha, tíortha comhpháirtíochta nó tíortha agus críocha thar lear clár Interreg a ullmhú i gcomhréir leis an teimpléad a leagtar amach san Iarscríbhinn le haghaidh na tréimhse ón 1 Eanáir 2021 go dtí an 31 Nollaig 2027. 3.Déanfaidh na Ballstáit rannpháirteacha clár Interreg a ullmhú i gcomhar leis na comhpháirtithe clár dá dtagraítear in Airteagal [6] de Rialachán (AE) [RFC nua]. Tabharfaidh na tríú tíortha nó na tíortha comhpháirtíochta nó na tíortha agus críocha thar lear atá rannpháirteach, i gcás inarb infheidhme, deis rannpháirtíochta do na comhpháirtithe clár atá coibhéiseach leo sin dá dtagraítear san Airteagal sin. 4.Déanfaidh an Ballstát atá ina óstach ar an údarás bainistíochta ionchasach clár Interreg a chur faoi bhráid an Choimisiún faoin [dáta an teacht i bhfeidhm móide naoi mí;] thar ceann na mBallstát rannpháirteach uile agus, i gcás inarb infheidhme, na dtríú tíortha, na dtíortha comhpháirteacha nó na dtíortha agus na gcríoch thar lear atá rannpháirteach. Mar sin féin, cuirfidh an Ballstát a bheidh ina óstach ar an údarás bainistíochta ionchasach clár Interreg isteach lena gcumhdaítear tacaíocht ó ionstraim maoinithe sheachtraigh de chuid an Aontais tráth nach déanaí ná sé mhí tar éis don Choimisiún an doiciméad clársceidealaithe straitéisigh ábhartha a ghlacadh faoi Airteagal 10(1) nó i gcás inar gá faoin mbunghníomh comhfhreagrach a bhaineann le ceann amháin nó níos mó de na hionstraimí maoinithe sheachtraigh ón Aontas. 5.Daingneoidh na Ballstáit rannpháirteacha agus, i gcás inarb infheidhme, na tríú tíortha, na tíortha comhpháirtíochta nó na tíortha agus na críocha thar lear atá rannpháirteach i scríbhinn go gcomhaontaíonn siad le hinneachar cláir Interreg sula gcuirfear faoi bhráid an Choimisiúin é. Áireofar sa chomhaontú sin freisin gealltanas ó na Ballstáit rannpháirteacha uile agus, i gcás inarb infheidhme, ó na tríú tíortha, ó na tíortha comhpháirtíochta nó ó na tíortha agus na críocha thar lear uile atá rannpháirteach, go soláthróidh siad an cómhaoiniú is gá chun an clár Interreg a chur chun feidhme agus, i gcás inarb infheidhme, an gealltanas do ranníocaíocht na dtríú tíortha, na dtíortha comhpháirtíochta nó na dtíortha agus na gcríoch thar lear. De mhaolú ar an gcéad fhomhír, i gcás cláir Interreg lena mbaineann na réigiúin is forimeallaí agus tríú tíortha, tíortha comhpháirtíochta nó tíortha agus críocha thar lear, rachaidh na Ballstáit lena mbaineann i gcomhairle leis na tríú tíortha, leis na tíortha comhpháirtíochta nó leis na tíortha agus na críocha thar lear lena mbaineann sula gcuirfidh siad na cláir Interreg faoi bhráid an Choimisiúin. Sa chás sin, féadfar na comhaontuithe maidir le hinneachar na gclár Interreg agus an rannchuidiú féideartha ó na tríú tíortha, ó na tíortha comhpháirtíochta nó ó na tíortha agus na críocha thar lear a chur in iúl sna miontuairiscí, arna bhformheas go foirmiúil, ó na cruinnithe comhairliúcháin leis na tríú tíortha, leis na tíortha comhpháirtíochta nó leis na tíortha agus na críocha thar lear nó ó phléití na neagraíochtaí um chomhar réigiúnach. 6.Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 62 chun an Iarscríbhinn a leasú chun oiriúnú a dhéanamh d'athruithe a tharlóidh le linn na clárthréimhse i gcás eilimintí neamhriachtanacha di sin. Airteagal 17

Inneachar na gclár Interreg

1.Leagfar amach i ngach clár Interreg straitéis chomhpháirteach le haghaidh rannchuidiú an chláir leis na cuspóirí beartais a leagtar amach in Airteagal [4(1)] de Rialachán (AE) [RFC nua] agus leis na cuspóirí Interreg-shonracha a leagtar amach in Airteagal 14(4) agus (5) den Rialachán seo agus lena thorthaí a chur in iúl. 2.Tosaíochtaí a bheidh i ngach clár Interreg. Beidh gach tosaíocht ar leith ag freagairt do chuspóir beartais aonair nó, i gcás inarb infheidhme, do chuspóir Interreg-shonrach amháin nó do dhá cheann faoi seach nó do chúnamh teicniúil. Is éard a bheidh i gceist le tosaíocht a chomhfhreagraíonn do chuspóir beartais nó, i gcás inarb infheidhme, do chuspóir Interreg-shonrach amháin nó do dhá cheann faoi seach cuspóir sonrach amháin nó níos mó. Féadfaidh níos mó ná tosaíocht amháin freagairt don bheartas nó don chuspóir Interreg-shonrach céanna. 3.I gcásanna a bhfuil údar cuí leo agus i gcomhaontú leis an gCoimisiún, chun éifeachtúlacht cur chun feidhme clár a mhéadú agus oibríochtaí a bhaint amach ar scála mór, féadfaidh an Ballstát lena mbaineann cinneadh a dhéanamh suas le [x] % den mhéid ó CFRE arna leithdháileadh ar an gclár comhfhreagrach a aistriú faoi sprioc na hInfheistíochta le haghaidh post agus fáis don réigiún céanna. Tosaíocht nó tosaíochtaí ar leith a bheidh sa mhéid a aistrítear. 4.Leagfar amach i ngach Interreg: (a)limistéar an chláir (lena náirítear léarscáil de mar dhoiciméad ar leith); (b)achoimre ar na príomhdhúshláin chomhpháirteacha, ag cur na nithe seo a leanas san áireamh: (i)éagothromaíochtaí eacnamaíocha, sóisialta agus críochacha; (ii)riachtanais infheistíochta chomhpháirteacha agus comhlántacht le foirmeacha eile tacaíochta; (iii)na ceachtanna a foghlaimíodh ó thaithí a fuarthas; (iv)straitéisí macrairéigiúnacha agus straitéisí imchuach farraige i gcás ina bhfuil limistéar an chláir cumhdaithe go hiomlán nó go páirteach ag straitéis amháin nó níos mó; (c)údar le cuspóirí an bheartais roghnaithe agus leis na cuspóirí Interreg-shonracha, leis na tosaíochtaí comhfhreagracha, leis na cus